Marcos 14 | Bibliya Online | New World Translation\nNagplano an mga saserdote na gadanon si Jesus (1, 2)\nIbinubo ki Jesus an pahamot na lana (3-9)\nTrinaydor ni Judas si Jesus (10, 11)\nAn huring Paskuwa (12-21)\nInestablisar an selebrasyon kan Pamanggihan kan Kagurangnan (22-26)\nIhinula an pagnigar ni Pedro (27-31)\nNamibi si Jesus sa Getsemane (32-42)\nInarestar si Jesus (43-52)\nPagbista sa atubangan kan Sanhedrin (53-65)\nNagnigar si Pedro na midbid niya si Jesus (66-72)\n14 Duwang aldaw na sana, iseselebrar na an Paskuwa* asin an Kapiyestahan kan Tinapay na Daing Lebadura. Asin an mga panginot na saserdote saka an mga eskriba naghahanap nin tusong paagi na dakupon* siya tanganing gadanon; 2 huling sinasabi ninda: “Bako sa kapiyestahan; tibaad magkariribok an mga tawo.” 3 Asin miyentras na siya nasa Betania asin nagkakakan* sa harong ni Simon na dating may leproso, nag-abot an sarong babayi na igwang darang lalagan na alabastro na may laog na pahamot na lana, purong nardo,* mamahalon na marhay. An lalagan na alabastro pinasâ kan babayi tanganing maabrihan asin ibinubo niya iyan sa payo ni Jesus. 4 Huli kaini an nagkapira anggot na nagsarabi sa lambang saro: “Ano ta sinayang sana an pahamot na lanang ini? 5 Puwede baga kutanang ipabakal an pahamot na lanang ini nin labing 300 na denario* asin itao sa mga pobre an kuwarta!” Asin nauyam sindang gayo sa saiya.* 6 Alagad sinabi ni Jesus: “Pabayaan nindo siya. Taano ta arog kamo kaiyan sa saiya? Naggibo siya nin marahay sa sako. 7 Huli ta an mga pobre pirmi nindong kaibanan, asin puwede kamong gumibo nin marahay sa sainda nuarin man nindo gusto, pero ako dai nindo pirming makakaibanan. 8 Ginibo niya an saiyang makakaya; patiinot niyang ibinubo sa hawak ko an pahamot na lana bilang pag-andam sa lubong. 9 Sinisigurado ko sa saindo, sain man sa bilog na kinaban ihulit an maugmang bareta, an ginibo kan babaying ini isasaysay man bilang pagrumdom sa saiya.” 10 Asin si Judas Iscariote, na saro sa Dose, nagduman sa mga panginot na saserdote tanganing trayduron siya para madakop ninda.* 11 Kan madangog ninda iyan, ugmahon sinda asin nanuga na tatawan ninda siya nin kuwartang pirak. Kaya nagpuon siyang maghanap nin pagkakataon na trayduron siya. 12 Kan inot na aldaw kan Tinapay na Daing Lebadura, an aldaw na pinagkatudan nang idulot an hayop na pang-atang sa Paskuwa, sinabi sa saiya kan mga disipulo niya: “Sain mo gustong magduman kami asin mag-andam tanganing magkakan kan pamanggihan kan Paskuwa?” 13 Kaya isinugo niya an duwa sa saiyang mga disipulo asin sinabi sa sainda: “Magpasiring kamo sa siyudad, asin sasabaton kamo nin sarong lalaki na may darang dulay nin tubig. Sundan nindo siya, 14 asin sain man siya maglaog, sabihon nindo sa kagharong, ‘An Paratukdo nagsabi: “Sain an kuwarto para sa bisita na puwede akong magkakan kan pamanggihan kan Paskuwa kaiba an mga disipulo ko?”’ 15 Asin ipapahiling niya sa saindo an sarong dakulang kuwarto sa itaas, may mga gamit na asin preparado na. Duman nindo iyan andamon para sa sato.” 16 Kaya naghali an mga disipulo, asin naglaog sinda sa siyudad saka nanumpungan ninda iyan siring sa sinabi niya sa sainda, asin nag-andam sinda para sa Paskuwa. 17 Kan banggi na, nag-abot siya kaibanan an Dose. 18 Asin mantang nakatukaw sinda sa may lamesa asin nagkakarakan, sinabi ni Jesus: “Sinisigurado ko sa saindo, an saro sa saindo na kaiba kong nagkakakan matraydor sa sako.” 19 Namundo sindang gayo asin saro-sarong nagsabi sa saiya: “Bako ako iyan, bako?” 20 Sinabi niya sa sainda: “Kabilang siya sa Dose, an saro na kasabay kong nagsasawsaw sa mangko. 21 Huli ta babayaan kamo gabos kan Aki nin tawo, siring kan nasusurat manungod sa saiya, alagad hirak man kan tawong iyan na matraydor sa Aki nin tawo! Mas marahay pa sa tawong iyan na dai siya namundag.” 22 Mantang nagpapadagos sinda sa pagkakan, nagkua siya nin tinapay, namibi, binaraak niya iyan asin itinao sa sainda, na sinasabi: “Magkua kamo; nangangahulugan ini kan sakuyang hawak.” 23 Asin nagkua siya nin kopa, nagpasalamat sa Diyos saka itinao iyan sa sainda, asin nag-inom sinda gabos diyan. 24 Asin sinabi niya sa sainda: “Ini nangangahulugan kan sakuyang ‘dugo kan tipan,’ na papabuluson para sa dakul. 25 Sinisigurado ko sa saindo, dai na nanggad ako mainom nin inumon na hali sa ubas sagkod na umabot an aldaw na mainom ako nin bagong arak sa Kahadian nin Diyos.” 26 Dangan, pagkatapos nindang mag-awit nin mga pag-umaw,* nagluwas sinda pasiring sa Bukid nin mga Olibo. 27 Asin sinabi ni Jesus sa sainda: “Maruluya an pagtubod nindo* gabos, huli ta nasusurat: ‘Gagadanon ko an pastor, asin an mga karnero magkakasuruway-suway.’ 28 Alagad pagkatapos na maibangon ako, maiinot ako sa saindong magduman sa Galilea.” 29 Pero sinabi ni Pedro sa saiya: “Dawa magruluya an pagtubod ninda gabos, ako dai.” 30 Kaya sinabi ni Jesus sa saiya: “Sinisigurado ko sa saimo na sa aldaw na ini, iyo, ngunyan mismong banggi, bago magturaok nin duwang beses an manok, tulong beses mong ninigaran na midbid mo ako.” 31 Alagad ipinipirit pa giraray ni Pedro: “Kun kaipuhan na magadan ako kaiba mo, dai ko nanggad ninigaran na midbid taka.” Arog man kaiyan an sinasabi kan gabos na iba pa. 32 Kaya nagduman sinda sa lugar na inaapod na Getsemane, asin sinabi niya sa saiyang mga disipulo: “Tumukaw kamo digdi miyentras na namimibi ako.” 33 Asin iiniba niya si Pedro asin si Santiago saka si Juan, asin nahadit siyang gayo saka napurisaw nin grabe. 34 Sinabi niya sa sainda: “Mamunduon ako,* na haros ikagadan ko. Magdanay kamo digdi asin padagos na magbantay.” 35 Asin pag-uruinutan niya, suminubsob siya sa daga saka nagpuon na mamibi na kun posible, lumihis sa saiya an oras na iyan. 36 Asin sinabi niya: “Abba,* Ama, an gabos na bagay posible sa saimo; halia sa sako an kopang ini. Alagad, bakong kun ano an buot ko, kundi kun ano an buot mo.” 37 Nagbalik siya asin naabutan sindang tururog, asin sinabi niya ki Pedro: “Simon, nagtuturog ka? Dai mo kayang magdanay na nagbabantay maski sarong oras? 38 Magdanay kamong mapagbantay asin padagos na mamibi, tanganing dai kamo madaog nin sugot. Siyempre, an espiritu nagmamawot,* alagad an laman maluya.” 39 Asin naghali giraray siya saka namibi, na sinasabi an iyo man sanang bagay. 40 Dangan nagbalik siya asin naabutan niya sindang tururog, huli ta grabe an saindang tungka, kaya dai ninda aram kun ano an isisimbag sa saiya. 41 Asin nagbalik siya sa ikatulong beses asin sinabi niya sa sainda: “Sa arog kaining panahon, nagtuturog kamo saka nagpapahingalo! Tama na iyan! Nag-abot na an oras! Uya! An Aki nin tawo tinatraydor na asin itinatao na sa kamot nin mga parakasala. 42 Bangon kamo, magduman na kita. Uya na an matraydor sa sako.” 43 Asin tulos-tulos, miyentras na nagtataram pa siya, nag-abot si Judas, na kabilang sa Dose, asin igwa siya nin kairiba na may darang mga espada asin pamukpok, na isinugo kan mga panginot na saserdote asin kan mga eskriba saka kan kamagurangan. 44 An traydor nagtao sa sainda nin tanda na napagkasunduan ninda, na sinasabi: “Kun siisay an hadukan ko, siya na iyan; dakupon nindo siya, asin darahon nindo saka bantayan.” 45 Asin nagdiretso siya saka nagrani sa saiya asin nagsabi, “Rabbi!” asin hinadukan niya ini nin makikatuod na hadok. 46 Kaya pinugol ninda si Jesus saka inarestar. 47 Alagad, an saro sa mga nakatindog duman huminugkot kan saiyang espada dangan tinigbas an uripon kan halangkaw na saserdote, asin natakras an talinga kaini. 48 Sa siring sinabi ni Jesus sa sainda: “Ano nagdigdi kamo na may mga espada asin pamukpok tanganing arestaron ako na garo ako tulisan? 49 Aroaldaw akong kaiba nindo mantang nagtutukdo ako sa templo, pero dai nindo ako pigdadakop. Minsan siring, nangyari ini tanganing mautob an Kasuratan.” 50 Asin binayaan siya ninda gabos asin nagdurulag an mga ini. 51 Alagad, sarong hoben na lalaki na daing ibang sulot kundi bado na gibo sa marahay na klaseng telang lino an nagsunod sa saiya sa harani. Pinurbaran ninda siyang dakupon, 52 pero iwinalat niya an saiyang bado asin nakadulag na haros huba.* 53 Dinara ninda ngunyan si Jesus sa halangkaw na saserdote, asin nagtiripon an gabos na panginot na saserdote asin an kamagurangan saka an mga eskriba. 54 Alagad nagsunod sa saiya si Pedro, na medyo may distansiya, sagkod sa laog kan patyo kan halangkaw na saserdote; asin nakatukaw siya kaibanan kan mga suruguon sa harong, na nagpapaimbong sa hampang nin malaad na kalayo. 55 Ngunyan an mga panginot na saserdote asin an bilog na Sanhedrin* naghahanap nin testimonya laban ki Jesus tanganing maipagadan siya, pero dai sindang nakukuang ano man. 56 Sa katunayan, dakul an nagtetestigo nin putik laban sa saiya, alagad bakong magkauruyon an saindang mga testimonya. 57 Siring man, may nagkapirang iba pa na uminatubang asin nagtetestigo nin putik laban sa saiya, na sinasabi: 58 “Nadangog ming sinabi niya, ‘Gagabaon ko an templong ini na ginibo nin mga kamot nin tawo, asin sa laog nin tulong aldaw mapatindog ako nin iba na bakong gibo nin mga kamot nin tawo.’” 59 Alagad dawa sa bagay na ini, bakong magkauruyon an saindang testimonya. 60 Dangan tuminindog an halangkaw na saserdote sa tahaw ninda asin hinapot si Jesus, na sinasabi: “Dai ka lamang nin isisimbag? Ano ining pigsusumbong ninda laban sa saimo?” 61 Alagad dai siya naggirong asin dai lamang nagsimbag. Sa giraray, hinapot siya kan halangkaw na saserdote asin sinabi kaini sa saiya: “Ano, ika an Cristo, an Aki kan Banal na Diyos?” 62 Dangan sinabi ni Jesus: “Iyo, ako; asin mahihiling nindo an Aki nin tawo na nakatukaw sa tuo kan makapangyarihan asin minadatong na nasa mga panganuron nin langit.” 63 Sa siring ginisi kan halangkaw na saserdote an saiyang mga bado asin sinabi niya: “Aanhon ta pa an mga testigo? 64 Nadangog nindo an paglanghad. Ano an saindong desisyon?”* Gabos sinda hinusgaran siya na dapat siyang magadan. 65 Asin may nagkapira na luminutab sa saiya asin tinakupan ninda an saiyang lalawgon* saka sinuntok siya asin nagsabi sa saiya: “Maghula ka!” Asin sinampaling siya kan mga tagapagpautob kan husgado saka dinara ninda siya. 66 Mantang si Pedro yaon sa ibaba sa may patyo, nag-abot an saro sa mga babaying suruguon kan halangkaw na saserdote. 67 Kan mahiling kan babayi si Pedro na nagpapaimbong, hiniling niya ini nin diretso asin sinabihan: “Ika, kaibanan ka man kan Nazareno, kan Jesus na ini.” 68 Alagad pignigaran niya iyan, na sinasabi: “Dai ko siya midbid saka dai ko aram an pigsasabi mo,” asin nagluwas siya pasiring sa pasilyo kan trangkahan. 69 Duman nahiling siya kan suruguon na babayi asin sa giraray sinabi kaini sa mga nakatindog duman: “Saro siya sa sainda.” 70 Pignigaran na naman niya iyan. Asin paghaloy-haloy, an mga nakatindog duman nagpuon giraray na magsabi ki Pedro: “Siguradong saro ka sa sainda, dahil daing dudang taga Galilea ka.” 71 Alagad pinunan niyang maldisyunon an saiyang sadiri asin magsumpa: “Dai ko midbid an tawong ini na pigsasabi nindo!” 72 Tulos na nagturaok sa ikaduwang beses an manok, asin nagirumduman ni Pedro an sinabi ni Jesus sa saiya: “Bago magturaok nin duwang beses an manok, tulong beses mong ninigaran na midbid mo ako.” Asin nangruluya siya sa kamunduan saka nagpuon na maghibi.\n^ O “Asin anggot ninda siyang tinaraman; Asin inanggutan ninda siya.”\n^ O “tanganing ipasaluib siya sa sainda.”\n^ O “na nakapang-irarom na bado sana.”\n^ O “Ano sa paghuna nindo?”


Home / News / Sorsogon / Sorsogon City / Estudiante nalamos sa resort sa Sorsogon\nEstudiante nalamos sa resort sa Sorsogon\nBicol Standard Newspaper Thursday, December 21, 2017 News, Sorsogon, Sorsogon City\nSORSOGON CITY (Bicol Standard) — Sarong estudiante an nalamos sa Paguriran Beach Resort sa Barangay Sawanga, Bacon District Sorsogon City, kan dai niya kinaya an makusog na alon asin sulog kan dagat sa nasambit na lugar.\nAn incidente nangyari poco mas o menos alas 3:30 nin hapon (Dec 19), sabi kan mga imbestigador kan pulis.\nAn victima nabisto sa pangaran na Jason del Ayre Herrera, 21 anyos, eskwela sa SSC-Sorsogon City Campus.\nSi Herrera idinalagan pa kuta sa Sorsogon Provincial Hospital sabi kan security guard, alagad mayo na siya nin buhay.\nNaaraman sa bareta na an victima residente kan Barangay San Juan Roro, Sorsogon City.\nBase sa declarasyon ni John Mark H. Bercasio asin Kennth Deniega, na mantang sinda yaon nag-oorogma sa paboritong lugar sa baybayon, an victima nag probar na mag langoy, apisar kan makusog an alon kan dagat.\nPosibleng dai nakaya ni Herrera an darakulang alon asin sulog kan dagat kaya siya inanod asin nalamos.\nNag probar pang magtarabang an saindang pag-iriba para isalvar an victima, alagad nakua ninda an lawas kan saindang ka-eskwela na lamos na.\nKan dinara sa doctor, ipig declarar na ining dead on arrival kan nag attendir na doctor.\nEstudiante nalamos sa resort sa Sorsogon Reviewed by Bicol Standard Newspaper on Thursday, December 21, 2017 Rating: 5


Paano an mga Paraataman nin Sirkito Nakakatabang sa Kongregasyon kan Mga Saksi ni Jehova?\nGrupo sa paglilingkod\nMinisteryo sa langtad\nMiting kan mga elder\nSi Bernabe asin apostol Pablo parateng sinasambit sa Kristianong Griegong Kasuratan. Sinda naglingkod bilang nagbibiaheng paraataman, na nagdadalaw sa enot na mga kongregasyon. Taano? Sinda may tunay na pagmakolog sa kapakanan kan mga tugang sa espirituwal. Si Pablo nagsabi na gusto niang ‘magbalik asin songkoon an mga tugang’ tanganing kumustahon sinda. Andam siang magbiahe nin ginatos na kilometro tanganing dumanan asin pakosogon sinda. (Guibo 15:36) Iyan man an pagmawot kan nagbibiaheng mga paraataman ngonyan.\nNagdadalaw tanganing pakosogon kami. An kada paraataman nin sirkito duwang beses sa sarong taon na nagdadalaw sa 20 o labi pang kongregasyon, na sarong semana an lawig kan kada pagdalaw. Nakikinabang nanggad kami sa eksperyensia ninda asin kan saindang agom, kun igwa. Hinihingoa nindang mamidbid an mga hoben pati an mga may edad na, asin gustong-gusto nindang ibanan kami sa ministeryo sa langtad saka sa mga tinotokdoan mi sa Biblia. An mga paraataman na ini nagpapastor kaiba kan mga elder asin pinapakosog kami paagi sa mga pahayag sa mga pagtiripon saka asamblea.—Guibo 15:35.\nNagpapahiling nin interes sa gabos. An mga paraataman nin sirkito interesadong marhay sa espirituwalidad kan mga kongregasyon. Nakikipagmiting sinda sa mga elder asin ministeryal na lingkod tanganing repasohon an nagibong pag-oswag saka magtao nin praktikal na sadol sa pag-asikaso kan mga paninimbagan kaini. Tinatabangan ninda an mga payunir na magin epektibo sa ministeryo, asin naoogma sindang mamidbid an mga bago pa sanang nakikiasosyar saka madangog an pag-oswag kaini sa espirituwal. An kada saro sa mga tugang na ini nagsasakripisyo nanggad bilang ‘kapwa trabahador para sa kapakanan’ mi. (2 Corinto 8:23, NW) Dapat ming arogon an pagtubod asin debosyon ninda sa Dios.—Hebreo 13:7.\nTaano ta nagdadalaw sa mga kongregasyon an mga paraataman nin sirkito?\nPaano ka orog na makikinabang sa pagdalaw ninda?\nMarkahan sa kalendaryo an petsa kan sunod na dalaw kan paraataman nin sirkito tanganing dai mo mapaltahan an mga pahayag nia sa Kingdom Hall. Kun gusto mong makaiba sia o an agom nia sa pag-adal mo sa Biblia sa semanang iyan tanganing orog pa sindang mamidbid, sabihon iyan sa nagtotokdo sa saimo.\nKada taon, nagtitiripon kami para sa tolong espesyal na okasyon. Paano ka makikinabang sa mga okasyon na iyan?\nPaano Inoorganisar kan Mga Saksi ni Jehova an Saindang Paghuhulit?\nSinusunod mi an arogan na itinao ni Jesus kan sia nasa daga pa. Ano an nagkapira sa mga pamamaagi nin paghuhulit ni Jesus?\nI-share I-share Paano Nakakatabang sa Samo an mga Paraataman nin Sirkito?


An mito ni Charice (sa liwat, aki)\nMARICEL Soriano, Snooky Serna, Alma Moreno, Aiza Seguerra, Matet, asin iba pa. Sinda mga child stars kaidto, ngunyan full-fledged nang mga artista. Sa halabang lista kan mga Pilipinong artista—babaye man o lalaki—manlaen-laen na an inabot kan mga ini; igwang naparahay asin mahayahay an buhay, igwang naraot, naaddict sa mga pinapangalad na droga, igwa man na sagkod ngunyan sikat pa asin masilyáb pa an ngaran sa industriya kan pelikula asin telebisyon. An saindang mga inagihan siyertong makakabilog nin mga istoryang magirà para náman sa mga masurunod. Asin huli ta an industriya nin pelikula sa Pilipinas sarong dakula asin nagririmá-rimáng kinaban nin kapitalismo, sa totoo sana, sadit an paglaom kan mga kontemporanyong child stars na magigin madali an dalan para sainda. Lain pa kaiyan, orog na biyong dakula an posibilidad na an búhay-akì dai nanggad ninda maeeksperiyensiya.\nEhemplo kaini si Charice Pempengco. An 16-anyos na aking namidbid sa YouTube kun kaya nakaabot sa mga talk shows ninda Ellen Degeneres asin Oprah Winfrey, ngunyan saro nang celebrity na kinukuragritan sa Pilipinas siring man sa nagkakapirang lugar sa kinaban. Alagad, dai maninigong apodon si Charice bilang sarong child star. Minsan ngani an saiyang edad, istatura, asin abót sa mga tawo iyo na bilang sarong aki, an mga aktibidad kun sain siya namimidbid arog baga kan pag-awit, bako man pan-aki, kundi gibo na kan sarong indibidwal na inabot na an hustong edad para sa mga aktibidad na iyan. Halimbawa, an saiyang mga awit. Huri kong nadálan sa telebisyon si Charice sa Thanksgiving parade sa Hollywood na nagkakanta kan ‘Because You Loved Me” ni Celine Dion. Pirang beses ta naman siyang nadalan na nagpi-perform kan mga kanta ni Whitney Houston. Dakol na pagkakataon nadangog ko siyang nagkanta kan “Hopelessly Devoted.” Mga awit na kun paghohorop-horopan bako man na para sa saiyang edad, kundi para sa mga mas may edad nang parakanta.\nMantang nahihiling ko an natural na kakayahan ni Charice, nahihiling ko man an hilaw na pagbotong sa saiya tanganing magin totoong celebrity singer. An hapot: nasasabotan niya daw an teksto asin konteksto kan saiyang mga kinakanta? Husto na daw an saiyang kaisipan asin pagkatao sa siring na mga mensahe? Huli ta kun dai, na iyo an pagtubod ko, ginigibo sana si Charice na puppet o marionette kan mga kapitalistang nagmamaneho kan saiyang karera bilang parakanta. Orog pang mandata, hinahalean ninda siya nin pagkakataon na mabuhay sa saiyang edad.\nSarong marhay na halimbawa an grupong Smokey Mountain kaidto na an mga kanta mga diskurso na angay asin tamà sa edad kan mga miyembro. An awit na “Kailan” na dapit sa pag-iilusyon o pagpapapansin sa nagugustuhan sarong awit na angay sana sa milieu kan mga nagkanta. An “Mama” na agrangay kan sarong aki sa ina na mayo huli ta naghahanapbuhay sa balyong-dagat tama sana huli ta ini kontemporanyong problema kan mga kaakian. O an “Can This Be Love” sarong paghapot sa sadiri huli sa iba man na namamatean. Siring man an premyadong singer/performer na si Lea Salonga asin an tugang niyang si Gerard. Naroromdoman ko pa an programa ninda kaidtong “Rainbow Connections” kun sain bilang aki, an saindang mga awit mga pan-aki man. Alagad pano kun sa edad na 16, an mga kanta igwa nang mga linya minatukar nin pagdurog sa namomotan, mga bangging naghahalat, pagiging taksil sa pagkamoot, asin iba pa, ano daw an kaaabtan kan parakanta?\nTinutukar ko ini bako sa paghiling na moralista, kundi etika. Huli ta pinangingimotan ta an kaakian nin pagkakataon para magin aki. Nagkakapirang beses na akong nagsurat dapit digdi asin padagos pa akong masurat huli man sa personal na pagkamoot ko—asin pagkamoot man nindo—sa kaakian. Sa hiling ko, binabasang-basang ta sana an pagkaaki kan sarong indibidwal. Sa siring na bagay, nagigin makasadiri sana kita. Hinahalean ta sinda nin paglaom na pakarhayon an maabot na panahon sa paagi kan pagtokdo sainda na isabuhay an satong mga kausmakan siring sa nasambit ko kaidto dapit sa show na “Going Bulilit.” Kun kaya ini sainda sanang ipapadagos na daing pagbabago.\nAn mito ni Charice Pempengco bilang parakanta dai minanegar na marhay man nanggad an saiyang kakayahan magkanta. Alagad, dinadaya sana kita kan mga kapitalista sa paghaman ninda nin sarong celebrity na siring sa puppet na minaaling sato alagad bilang paraaling dai man nasasabotan an saiyang ginigibo. Sa huri an kaherak-herak iyo an aki. Dai niya naagihan an mga stages na dapat agihan. Dai niya mamamate an hustong kaogmahan na maninigong mamatean sa itinalaan na panahon, asin hahanapon niya ini sa maabot. Dai nanggad kita nadara sa henyo ni Erik Erikson sa saiyang sikolohiyang nagtutubod sa mga tángga nin panahon sa buhay kan sarong tawo: na an lambang eksperiyensiya igwa nin sadiri niyang panahon. Sa liwat, togotan ta man logod sindang magin mga aki.


Mga hariguing turumba\nSa laog nin sobra sa duwang taon, eksaktong 27ng bulan dakul na mga baskugan antes kan Marso 17, 2020 kan mag-abot an Covid 19 pandemic kan taon na idto.\nAn ngonyan na 2022 election year nagtaralikod na sa kinaban, dai mo lamang lalaoman na sinda mawawara ta aktibo pang marhay sa media, sa social media asin sa mga malls alagad dikit man lang ngani sainda an nagadan huli sa Covid 19 virus.\nKan 2021 enot na binawian nin buhay si Emil Saavedra sa edad na 75 naparaluya an salud asin pakabirthday niya kan Enero 15, 2021 nagtalikod sa kinaban. Si Emil an saro sa pinaka-matibay na peryodista orog na sa pagsurat sa lenguahing English. Atenista, taga Tinambac.\nNagsunod an popular na announcer na si David Dollano. Famuso asin matibay magtaram sa lenguahing Bikolnon sa aire. Dai matawaran an saiyang sense of humor na talagang mapapangirit ka habang nagdadangog sa saiyang mga platika. Helang sa kidney an saiyang ikinagadan paalihis nin tolong taon na dialysis.\nSi Vic David an may saderi kan Farm Radio FM na taga Tarusanan, Camaligan. Sarong dating radio technician biglang nagadan huli sa Covid. Mayo na nakaheling kan saiyang bangkay ta pig-creamate.\nSi Ronil Natera sa edad na 55 makusugon an lawas pero tinamaan nin Covid virus, nagparababa si oxygen sagkod mag-ontok an hinagos asin magadan pakalihis sana nin apat na aldaw sa laog kan BMC. Multi-talented magayon an boses, matibay mag-basketball, matibay magkanta, mag-gitara, mag-piano asin iba pang instrumento sa musika, mabooton, matibay maki-barkada, manager kan ABS CBN MOR FM radio asin voice over talent pero bigla sanang nawara sa tambayan niya sa Quality Bakery & Cafe.\nSi Larry Basmayor, dating broadcaster, political operator, Vice-Mayor kan Minalabac, Casureco II president asin director kan cooperatiba sa Minalabac, may aking politiko, may balaeng Congresista, marhay na an buhay alagad biglang nagkahelang nin cancer sa apdo. Oto na sa edad na 62.\nAn pinaka-famusong si Rufo Tuy Jr na nagbago nin estilo kan pagbareta sa radyo ta may saderi siyang antenna sa harong na nakukua an signal kan mga radyo sa Manila asin abroad, may saderi pang pambihirang lenguahing Bikolnon haling Tinambac. May boses na nagraragaak alagad pig-aantabayan aga-aga bako lang kan mga gurang kundi kan mga juvenes asin mga propesyonal.\nSiya mismo an nagsusurat kan saiyang bareta mayo nang iba. Dai siya nagbabasa kan sinurat kan iba. Haloy na siyang nag-ontok sa radyo pero dai malingawan an saiyang pangaran sagkod na siya magadan.\nSi Vangie Pontejos, saro sa pinaka-sikat na lady announcer, parasurat nin poems sa English, aktibo sa NGOs lalo na sa grupo kan mga kababaehan kundi nag-ontok siya sa trabaho pag-ataman kan saiyang partner na si Wayne Nieva, sarong technician sa radyo na nagka-igwa nin grabeng kamatean.\nKan bawian nin buhay si Wayne pakatapos na magadan sa atake an saindang aki na si Allan, pakalihis nin sarong aldaw pagbilar sa St. Peter biglang kinapotan nin Covid virus si Vangie asin siya nagadan. Pig-creamate an saiyang bangkay sa BMC asin dai na nungka naheling kan saiyang mga barkada asin mga tagahanga.\nAn pinaka- mayaman asin poderosong broadcaster sa Bikol na si dating congressman asin dating gobernador na si Louie Villafuerte pagpuli niya sa Manila antes na siya mag-birthday kan sarong taon 2021, nabaretaan na lang digdi sa Naga na siya gadan na.\nMan iba-iba an bersyon kan pagkagadan sabi natumba lang, sabi naulakitan kan saiyang boy na may Covid asin duman na sa Metro Manila nagadan. Halat siya kan mga Bikolano na maiuli digdi alagad dai ngani pigdara sa Congreso an saiyang bangkay para sa necrological services asin rinibo an nagharalat digdi na iuuli siya ta dakul man siyang natabangan pero silencio sana an saiyang pamilya.\nMay regular na programa siya sa radyo antes magpa-Manila asin nadangog an saiyang mga tataramon na habo siya sa bakuna, dai siya tubod. Sabi niya ngani kun may ma-apply nin trabaho na nagpa-bakuna na dai niya aakoon.\nSarong bulan sana pakatapos na magadan si LRV nagsunod an saiyang fiel na amigo na si Jun Sia, Covid man an dahilan. Si Jun Sia negosyante, kontratista, alagad aktibong miyembro kan lokal na media ta apuera kan amigo siya kan mga taga-radyo asin mga taga-peryodiko siya an nagkapital sa mga darakulang proyekto kan KBP asin ATRACS siring kan pagdalaw digdi ni Lea Salonga, an heganteng proyekto kan Miss Bicolandia kan 1990, mga band asin bingo concerts asin an ultimo niyang proyekto an magtao nin awards sa mga outstanding miyembros kan Kantong Putikon asin tambay sa SM Naga.\nAn naka-biglang marhay sa mga taga-Naga asin taga-media iyo an pakagadan huli sa cancer sa halanohan (throat) kan Golden Voice na si Sammy Gracia Poliyapoy, 74 anyos na duman pa nautsan sa estado kan New Jersy sa America.\nTaon-taon siya nagpupuli sa Naga tanganing makahalubilo an mga amigos y amigas pero kan sarong taon kan kuta na maprograma na siya sa sarong FM station sa Naga kan biglang makamate nin kulog nin halanohan asin dai na nakakahalon nin kinakan. Ipinuli siya sa East Coast USA tanganing ipabulong an throat cancer, nagpa-chemo kaya lang kan Abril 22, 2022 nag-ontok an saiyang paghangos. Pig-creamate, iuuli na lang an abo sa maabot na aldaw.\nDati siyang manager kan Radyo kan Bayan, EB FM, DZKI channel 9 sa Iriga asin GMA Barangay FM. Siya an founding president kan ATRACS, naguin KBP chairman nin tolong beses, basketball player, mabooton asin amigo kan gabos.\nGrabe talaga an pangyayari na dara kan pandemya bako lang huli sa virus kundi pati sa problema sa pagbuhay, nawaran nin trabaho asin nagkaralaom sa mga harong na dai nakakaruluwas sa laog nin duwang taon.\nTibaad lamang dai na ini maotro liwat.


An 1772 sarong taon sa Gregoryanong kalendaryo.\nSi Karl Friedrich Schinkel (13 Marso 1781 – 9 Oktobre 1841) sarong Prusianong arkitekto, city planner, pintor na nadesensyo man nin mga sa mwebles asin sa mga entablado. Si Schinkel iyo an saro sa pinakaprominenteng arkitekto sa Alemanya asin siya nadensenyo kan pareho neoclassical asin neogothic na mga edipisyo. Hepe kan patrabaho kan departamento kan Estado prusiano asin arkiteikto kan pamilya real, siya nagdara nin dakulang impluensya sa modernong hiro nin arkitektura.\nLista kan mga Kodigong ZIP sa Filipinas\nGinagamit sa Filipinas an inaapod na ZIP Code kan Philippine Postal Corporation (Philpost) ngane magin mahusay, mabisay asin marikas an paghatod kan mga surat sa koreo. Manta na ini nakakaagid sa kodigo ZIP kan Estados Unidos, sa porma asin sa paggamit naiiba man. An pag'usar kan kodigo ZIP igdi sa Filipinas dai inoobligar pero rekomendadong gayo ngane daing abala sa paghatod nin surat. Bakong arog sa Amerika, an kodigo igdi sa Filipinas kan ZIP may apat na digit an numero na nagrerepresentar nin duwang bagay: sa Metro Manila pigrerepresentar an sarong barangay na sakop nin siyudad o sarong distrito kaini, asin sa luwas kan Metro Manila, sarong apat-na-digit na numero para sa sarong banwaan o siyudad. Parati, sobra sa sarong kodigong numero an ipinapaluwas sa mga lugar sa laog kan Metro Manila, asin sa mga probinsyal na lugar, sarong kodigong numero an itinatao sa lambang banwaan o siyudad, maliban sa magkapirang lugar arog kan Dasmariñas na igwang tolong kodigong ZIP (4114, 4115, asin 4126) asin an Los Baños, may duwang ZIP na kodigo (4030 asin 4031 para sa University of the Philippines Los Baños).\nAn artikulong ini nagtatao kan lista nin mga kodigong ZIP sa Filipinas. An mga siyudad na nagin nang independiente sa probinsya ilinilista kaiba sa probinsyang saindang hinalean.\nListahan kan mga pilosopong pampolitika\nIni an sarong listahan kan mga pilosopong pampolitika, kaiba an pira sa mga igwang mas aram sa ibang disiplina kan pilosopiya. Girumdumi na an mga nasa listahan iyo an mga pangenot na pilosopo. An mga pilosopo na nakalista minasunod sa taon kan pagkamundag tanganing ipahiling an pahapyaw na direksiyon kan mga impluwensiya dangan kan pagbuo nin kaisipang pampolitika. Hilingon man an pilosopiyang pampolitika.\nGurang, katahawang kapanahunan, dangan amay na moderno\nModerno (Iminundag bago an ika-19 siglo)\nIminundag sa ika-19 siglo\nIminundag sa ika-20 siglo\nSi Lucy Maud Montgomery OBE (Nobyembre 30, 1874 – Abril 24, 1942), nagpupublikar bilang L. M. Montgomery, sarong Canadian na parasurat na bantog sa saiyang serye nin nobela na angpoon pa kan 1908, iyo an Anne of Green Gables. Nagin matrayumpo an pagkakapublikar kan nasabing libro. An sentral na karakter kan libro iyo si Anne Shirley, sarong nailong aking babayi, na nagin rason tangani na magin midbid sa intirong kinaban si Montgomery asin sundon kun mga nagsusuportar sa saiya.\nAn inot na nobela nagkaigwa paman nin mga kasunod na serye kun sain si Anne man nanggad an sentral na karakter. Nakapagpublikar si Montgomery nin 20 nobela asin man 530 na mga halipot na osipon, 500 na mga tula, asin 30 na mga saysay. Kadakli sa mga nobela an lugar kan istorya iyo an Prince Edward Island, asin lokasyon sa loag sana man kan Canada, sarong sadit na probinsya na nagi man "literary landmark" asin popular na dayuhon kan mga turista- an "Green Gables farm", an henesis kan "Prince Edward Island National Park. Nagi siya nin opisyal kan Imperyong Briton kan taon 1935.\nAn mga gibo, pan-uro aldaw na mga lagda, asin mga surat ni Montgomery inadalan kan mga iskolar asin mga parabasa sa intirong kinaban.\nAn lukban (Ingles, Chinese grapefruit, pomelo) (Citrus maxima o Citrus grandis) sarong klaseng prutas asin iyo man an apod kan tinanom kaini. An prutas na ini sarong sitrus na tubong tal sa Sur-Subangan na Asya. Ini parati mapòsaw na berde o giyaw kun hinog na, na may maputing (minsan rosarosa o mapula) laman asin may mahibog na kiri. Ini na an pinakadakulang sitrus na prutas, 15-25 sentimetro sa pagkabilog niya.\nIba pang arapodan kaini sa Ingles: pummelo, pommelo, jabong, lusbo fruit, pompelmous asin shaddock. Sa Pakistan asin sa Apganistan apod kaini chakotara.\nAn San Jose sarong primera klaseng banwaan kan probinsya nin Batangas, Filipinas. Susog sa senso kan 2007, igwang 61,307 katawo an nageerok igdi sa 10,123 na kaharongan.\nAn banwaan napapagdolonan kan siyudad nin Lipa sa amnayan asin norte-subangan, kan banwaan nin Ibaan sa subangan, kan Batangas asin kan San Pascual sa habagatan. An banwaan man nin Cuenca asin Alitagtag iyo man an kadolon kaini sa bandang solnopan.\nSimbahan nin Daraga\nAn Simbahan nin Nuestra Señora de la Porteria siring man Our Lady of the Gate Parish Church o Simbahan nin Daraga sana, sarong simbahan na Romano Katoliko sa banwaan nin Daraga, Albay sa Filipinas sakop kan Diosesis nin Legazpi. Ipinatindog an simbahan kan mga Pransiskano kan 1772.\nItinugdas an banwaan nin Daraga bilang bagong sityo kan namamanwaan gikan sa Cagsawa huli sa takot kan pagtuga kan Bulkan Mayon. Naghagad an mga ini nin permiso sa gobyernong Kastila tanganing makatugdas nn bagong komunidad asin simbahan sa sur kan Cagsawa. An saindang kahurotan tinugotan ni Gobernador-Heneral Simon de Salazar sa paagi kan Alkade-Mayor kan probinsya nin Camarines kan Hunyo 12, 1772.An presenteng simbahan kan Daraga ipinatugdok sa irarom kan pamamahala kan mga pading Pransiskano kan 1773 kan an Daraga sarô pa sanang visita kan Cagsawa. Nakatugdok ini sa itoktok kan bulod sa barangay Santa Maria natatànaw an Bulkan Mayon. Kan an Mayon magtuga kan Pebrero 1, 1814, naghubò an namamanwaan kan Cagsawa matapos an pagkaraot kan saindang simbahan. Idinulot an simbahan ki Nuestra Señora de la Porteria taon 1854.\nAn Solano sarong ikaduwang klaseng banwaan kan probinsya nin Nueva Vizcaya, Filipinas. Susog sa senso kan 2007, igwang 56,487 katawo na nageerok igdi.\nSi Wolfgang Amadeus Mozart (Enero 27, 1756 - Disyembre 5, 1791), namundag sa pangaran na Johannes Chrysostomus Wolfgangus Theophilus Mozart, sarong Austryanong kompositor. Lampas 600 na komposisyon nin klasikong musika an winalat na pamana sa kinaban, siya nagdadanay sagkod ngonyan bilang sarong popular na pigura sa kinaban nin musika.


Minidbid kan mga Korte sa Germany na an mga Kumbensiyon kan Mga Saksi ni Jehova Sarong Opisyal na Relihiyosong Okasyon\nBASAHON SA Afrikaans Albanian Aleman Armenian Bicol Chichewa Chinese Mandarin (Simplified) Chinese Mandarin (Traditional) Chitumbuka Croatian Czech Danish Dutch Español Estonian Finnish Georgian Griego Hapon Hungarian Indonesian Ingles Italiano Kinyarwanda Kirghiz Koreano Lithuanian Norwegian Polish Portuguese Pranses Romanian Ruso Serbian Serbian (Roman) Setswana Slovak Slovenian Swahili Swedish Tagalog Thai Turkish Ukrainian Vietnamese Xhosa\nAn pamilyang Falcone na yaon sa sarong kumbensiyon kan Mga Saksi ni Jehova\nKan Abril 2012, dinara kan siyete anyos na si Vivienne Falcon sa opisina kan prinsipal an sarong surat hali sa saiyang mga magurang, na nakikiulay na tugutan siyang dai maglaog sa klase nin sarong aldaw. Maatender an saiyang pamilya sa taunan na tulong aldaw na relihiyosong kumbensiyon kan mga Saksi ni Jehova sa Mainz. Dai pinaonrahan kan mga opisyal sa eskuwelahan an pakiulay kan saiyang pamilya na tugutan siyang dai maglaog sa eskuwelahan para mag-atender sa pam-Biyernes na sesyon kan kumbensiyon. Pero huling iniisip an espirituwal na edukasyon ni Vivienne, iiniba pa man giraray siya sa kumbensiyon kan saiyang mga magurang sa ibong kan dai pagtugot kan eskuwelahan. Nag-apelar an mga magurang ni Vivienne sa State Board of Education (Board) may koneksiyon sa dai pagtugot kan mga opisyal sa eskuwelahan. Imbes na midbidon an kumbensiyon bilang sarong opisyal na relihiyosong okasyon (religious holiday), ipinagbuot kan Board na magbayad sinda nin multa.\nAn bakong paborableng desisyon kan Board posibleng magkaigwa nin negatibong mga resulta sa mga magurang ni Vivienne huling sa ley kan Germany, an dai tinugutan na pagpalta sa eskuwelahan ibinibilang na pagbalga kan mga magurang sa legal na obligasyon ninda na paeskuwelahon an saindang mga aki. Puwedeng multa an padusa sa pagbalgang iyan o kun minsan, pagkapreso pa ngani. An desisyon na iyan ibinilang kan mga magurang ni Vivienne na pagbalga sa saindang katalingkasan sa relihiyon asin sa saindang deretso na padakulaon an saindang aki uyon sa saindang relihiyosong mga pagtubod.\nPagbista sa Deretso na Ibilang na Opisyal na Relihiyosong mga Okasyon\nNagsangat nin reklamo an mga magurang ni Vivienne na si Stefano asin Elisa sa administrative court tanganing kuwestiyunon an nagin desisyon kan Board. Sinabi ninda na an bilog na aldaw na relihiyosong aktibidad na idto nagtao sa sainda nin oportunidad na sambahon an Diyos bilang sarong pamilya asin pakusugon an saindang pagtubod. Sinda nagsabi: “Sa samong relihiyon, an mga kumbensiyon sarong inaabang-abangan asin espesyal na okasyon kada taon.” * An korte nagdesisyon apabor sa mga magurang, na minimidbid an taunan na pangrehiyon na mga kumbensiyon kan Mga Saksi ni Jehova bilang opisyal na relihiyosong mga okasyon. Nag-apelar an Board, na ipinapangatanusan na an mga kumbensiyon kan mga Saksi ni Jehova dai puwedeng ibilang na opisyal na mga relihiyosong okasyon huling iyan mga pag-uruurugma sana, bakong espesyal na mga aldaw na maibibilang na banal, arog kan Pasko, Easter, o mga piyesta opisyal.\nKan Hulyo 27, 2015, inuyunan kan Higher Administrative Court kan Hesse an nagin desisyon kan mas hababang korte. Idineklarar kan mas halangkaw na korte na an depinisyon kan sarong opisyal na relihiyosong okasyon nakadependeng marhay sa sadiring pagmansay kan relihiyosong organisasyon. Malinaw na nahiling kan korte an pagigin magkasuway kan relihiyosong mga aktibidad asin kan mga aktibidad kan Estado, na nagsasabi: “Ta kun dai, mababalga kan Estado an katalingkasan na itinatao kan Pundamental na Ley [iyan an Konstitusyon kan Germany] sa mga simbahan saka mga relihiyoso asin ideolohikong mga asosasyon asin an pagigin independiyente kan mga ini.” An Estado “obligadong magpadanay nin ideolohikal asin relihiyosong neutralidad.”\nGinamit man na reperensiya kan mas halangkaw na korte an opisyal na website kan Mga Saksi ni Jehova, na nagpapaliwanag na ibinibilang kan mga Saksi na relihiyosong okasyon an saindang mga kumbensiyon. Sinabi kan korte na sa ginibong pagsayuma sa pakiulay kan pamilyang Falcone na tugutan an saindang aki na dai maglaog sa eskuwelahan nin sarong aldaw, an Board “sala an nagin paghusgar sa deretso kan aki sa katalingkasan sa relihiyon. . . pati man sa deretso kan mga magurang . . . na sanayon an saindang mga aki kun manungod sa relihiyon asin ideolohiya.” Nagkongklusyon an korte na an “nagin opinyon [kan Board] kontra sa neutralidad na hinahagad kan Estado.”\n“An pagpartisipar sa simpleng relihiyosong seremonya puwedeng magin sarong espesyal na rason tanganing magkaigwa nin eksemsiyon sa mga leksiyon sa eskuwelahan.”—Higher Administrative Court kan Hesse\nSarong Marahayon na Edukasyon\nKan maaraman kan mga magurang ni Vivienne an paborableng desisyon, nagsabi sinda: “Bilang mga Saksi ni Jehova, mahalaga sa samo an sekular na edukasyon, asin nagmamaigot kami na itadom sa isip kan samong mga aki an kagustuhan na makanuod. Pinapahalagahan mi man na marhay an relihiyosong edukasyon huling tinutukduan kaiyan an samong mga aki na magkaigwa nin pagkamuot sa espirituwal na mga bagay asin magkaigwa nin personal na relasyon sa Diyos, na nakakatabang sa sainda na magin mamumuton, makonsiderasyon, asin responsable. Nagpapasalamat kami sa nagin desisyon kan mga awtoridad sa korte.”\nSi Armin Pikl, abogado kan pamilyang Falcone, nagsabi: “An desisyon na ini nagmimidbid sa mga kumbensiyon kan mga Saksi ni Jehova bilang mga sagradong okasyon asin nagduduon giraray kan deretso kan mga magurang na tukduan an saindang mga aki uyon sa saindang relihiyosong mga paniniwala. Sa bilog nindang pag-eskuwela, an mga estudyanteng Saksi ni Jehova makikinabang sa arog kaining eksemsiyon sa klase tanganing mag-atender sa kapaki-pakinabang na mga kumbensiyon na ini. Naglalaom ako na ikokonsiderar kan hudisyal na mga awtoridad sa ibang mga nasyon an paborableng desisyon na ini pag may dinadangog sindang mga kaso may koneksiyon sa arog kaining isyu.”\n^ par. 5 An pangrehiyon na kumbensiyon, na dating inaapod na pandistritong kumbensiyon, sarong taunan na relihiyosong okasyon na ginigibo kan mga Saksi ni Jehova sa bilog na kinaban. An tulong aldaw na programa nin edukasyon sa relihiyon nagtutukdo sa mga hoben saka mga may edad na na iaplikar sa saindang pang-aroaldaw na buhay an mga prinsipyo sa Bibliya.\nPira sa Mga Saksi ni Jehova an midbid mo? Ano an aram mo sa samo?\nVideo Clip: Taunan na mga Kumbensiyon kan Mga Saksi ni Jehova


Si Enoc Naglakaw sa Kaibanan nin Dios sa Sarong Maraot na Kinaban\nAn Torrengbantayan—Pag-aadalan na Edisyon | Setyembre 15, 2001\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Ossetian Papiamento (Curaçao) Polish Portuguese Pranses Romanian Samoan Setswana Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese\nIDINIDISKUTIR kan Diablo na kaya niang patalikodon sa Dios an gabos na tawo, asin kun minsan garo baga sia nagigin mapanggana nanggad. Sa laog nin haros limang siglo pagkagadan ni Abel, daing siisay man na nagpamidbid bilang fiel na lingkod ni Jehova. Al kontraryo, an makasalan asin maraot na gawe-gawe nagin ordinaryo na sana.\nDurante kan panahon na iyan na maluya an espirituwal na naglataw si Enoc. Sa talaan kan kronolohiya namundag sia kan 3404 B.C.E. Bakong arog kan saiyang mga katemporanyo, si Enoc nagin tawong makawiwili sa Dios. Ibinilang sia ni apostol Pablo sa mga lingkod ni Jehova na an pagtubod nagseserbing ehemplo para sa mga Kristiano. Siisay si Enoc? Anong mga kadepisilan an kinaipuhan niang atubangon? Paano nia iyan napangganahan? Asin ano an koneksion sa sato kan saiyang integridad?\nKan kaaldawan ni Enos, haros apat na siglo bago kan panahon ni Enoc, “nagpoon an pag-apod sa ngaran ni Jehova.” (Genesis 4:26) An ngaran nin Dios ginagamit na poon pa sa kapinonan kan kasaysayan nin tawo. Huli kaini, an nagpoon kan buhay pa si Enos minalataw na bakong pag-apod ki Jehova na may pagtubod asin dalisay na pagsamba. An nagkapirang intelektuwal sa Hebreo naniniwala na an Genesis 4:26 maninigo na nagsasabing “nagpoon sa mapaglanghad na paagi” o “dangan nagpoon an paglanghad.” Tibaad an ngaran ni Jehova an inginaran kan mga tawo sa saindang sadiri o sa ibang tawo na paagi sa mga ini sinda nagsasagin minadolok sa Dios sa pagsamba. O an ngaran nia inginaran gayod ninda sa mga idolo.\n‘Si Enoc Naglakaw sa Kaibanan kan Tunay na Dios’\nMinsan ngani si Enoc napalilibotan nin karatan, sia “nagpadagos na maglakaw sa kaibanan kan tunay na Dios,” si Jehova. Dai sinabi na an saiyang mga apoon—si Set, Enos, Quenan, Mahalalel, asin Jared—naglakaw sa kaibanan nin Dios. Minsan paano dai ninda iyan ginibo na kapareho ki Enoc, na an pamumuhay minalataw na laen kisa sainda.—Genesis 5:3-27.\nAn paglakaw sa kaibanan ni Jehova nangangahulogan nin pagigin pamilyar asin dayupot sa Dios na mahihimo sana huli ta si Enoc namuhay kaoyon kan kabotan nin Dios. Inoyonan ni Jehova an debosyon ni Enoc. Sa katunayan, an Griegong Septuaginta nagsasabi na “si Enoc nakapaogmang marhay” sa Dios, an ideya na ipinahayag man ni apostol Pablo.—Genesis 5:22, nota sa ibaba; Hebreo 11:5.\nPundamental sa marahay na relasyon ni Enoc ki Jehova an saiyang pagtubod. Siertong naggibo sia nin pagtubod sa ipinanugang “banhi” kan “babae” nin Dios. Kun personal na midbid nia si Adan, puedeng nakakua si Enoc nin impormasyon manongod sa mga ginibo nin Dios sa enot na tawong mag-agom sa Eden. An kaaraman nia dapit sa Dios ginibo si Enoc na magin an klase nin tawo na “maigot na naghahanap sa saiya.”—Genesis 3:15; Hebreo 11:6, 13.\nSa kamugtakan ni Enoc asin niato, an marahay na relasyon ki Jehova nagkakaipo nin bako sanang kaaraman dapit sa Dios. Kun partikularmenteng pinahahalagahan niato an kadayupotan sa sarong tawo, bako daw totoo na an satong mga iniisip asin hiro naiimpluwensiahan kan saiyang mga punto de vista? Linilikayan ta an mga tataramon asin hiro na makararaot sa pagkakatood na iyan. Asin kun pinaplano tang gumibo nin sarong pagliliwat sa satong sadiring mga kamugtakan, bako daw na kinokonsiderar ta man kun paano ini makaaapektar sa relasyon na iyan?\nAn pagmawot na papagdanayon an dayupot na relasyon sa Dios igwa man nin epekto sa satong ginigibo. An kaipuhan nguna tamang kaaraman kun ano an inooyonan asin dai nia inooyonan. Dangan kaipuhan kitang giyahan kan kaaraman na iyan, na pinagmamaigotan na paogmahon sia sa isip asin gibo.\nIyo, tanganing makalakaw sa kaibanan nin Dios, dapat tang paogmahon sia. Iyan an ginibo ni Enoc sa laog nin ginatos na taon. Sa katunayan, an porma kan berbong Hebreo na nagsasabing si Enoc “naglakaw” sa kaibanan nin Dios nangangahulogan nin paorootro, dagos-dagos na paghiro. An saro pang fiel na tawong ‘naglakaw sa kaibanan nin Dios’ iyo si Noe.—Genesis 6:9.\nSi Enoc de pamilyang tawo na may agom asin nagin ama nin “mga aking lalaki asin aking babae.” An saro sa mga aki niang lalaki iyo si Matusalem. (Genesis 5:21, 22) Seguradong ginibo ni Enoc an gabos niang makakaya tanganing pangenotan sa marahay na paagi an saiyang kasararo sa harong. Minsan siring, huling napalilibotan sia nin karatan, bakong pasil para sa saiya an paglingkodan an Dios. Si Lamec, an ama ni Noe, puedeng iyo an saiyang solamenteng katemporanyo na naggibo nin pagtubod ki Jehova. (Genesis 5:28, 29) Pero, may kosog nin boot na ginibo ni Enoc an tunay na pagsamba.\nAno an nakatabang ki Enoc na magdanay na fiel sa Dios? Daing duda, dai sia nakiasosyar sa mga naglalanghad sa ngaran ni Jehova o sa iba pa na bakong angay na kairibaiba nin sarong nagsasamba sa Dios. An paghagad nin tabang ki Jehova paagi sa pamibi siertong nagpakosog man sa determinasyon ni Enoc na likayan an ano man na puedeng ikaanggot kan saiyang Kaglalang.\nHula Tumang sa mga Maraot\nAn pagpadanay nin halangkaw na mga pamantayan masakit nanggad kun kita napalilibotan nin maraot na mga tawo. Alagad si Enoc nagpaabot man nin dai nakikikompromisong mensahe nin paghokom tumang sa mga maraot. Ginigiyahan kan espiritu nin Dios, si Enoc makahulang nagpahayag: “Uya! si Jehova nagdatong na kaibanan an manampulong ribo kan saiyang mga banal, tanganing maghokom tumang sa gabos, asin tanganing silotan an gabos na maraot may labot sa gabos nindang maraot na gibo na saindang ginibo sa maraot na paagi, asin may labot sa gabos na nakakukubhan na bagay na itinaram kan maraot na mga parakasala tumang sa saiya.”—Judas 14, 15.\nAno an magigin epekto kan mensaheng iyan sa maraot na mga daing pagtubod? Rasonableng ipamugtak na an siring na makolog na mga tataramon nagin dahelan na si Enoc ikauyam, na tibaad pinonan nin mga pangangantsaw, pagduhagi, asin huma. An nagkapira segurado na gusto siang gadanon. Minsan siring, si Enoc dai natakot. Aram nia an nangyari sa matanos na si Abel, asin arog nia, si Enoc desididong maglingkod sa Dios, ano man an mangyari.\n“Kinua Sia nin Dios”\nMinalataw na si Enoc namemeligrong magadan kan ‘kuanon sia nin Dios.’ (Genesis 5:24) Dai tinogotan ni Jehova na an saiyang fiel na propeta magdusa sa kamot nin labi-labi kadahas na mga kaiwal. Segun ki apostol Pablo, “si Enoc ibinalyo tanganing dai makaheling nin kagadanan.” (Hebreo 11:5) Dakol an nagsasabi na si Enoc dai nagadan—na sia dinara nin Dios sa langit, na duman sia padagos na nabuhay. Minsan siring, si Jesus sayod na nagsabi: “Mayo nin tawo na nagsakat sa langit kundi idtong naghilig hale sa langit, an Aki nin tawo.” Si Jesus an “parapangenot” sa gabos na nasakat sa langit.—Juan 3:13; Hebreo 6:19, 20.\nKaya, ano an nangyari ki Enoc? An saiyang pagigin “ibinalyo tanganing dai makaheling nin kagadanan” puedeng mangahulogan na sia ibinugtak nin Dios sa sarong makahulang pangalipadngan dangan tinapos an saiyang buhay mantang sia nasa kamugtakan na iyan. Sa siring na kamugtakan, dai mamamatean ni Enoc an mga kolog nin kagadanan. Dangan “dai na sia nanompongan minsan saen,” na minalataw na hinale ni Jehova an saiyang bangkay, arog ngani kan paghale nia kan bangkay ni Moises.—Deuteronomio 34:5, 6.\nSi Enoc nabuhay nin 365 taon—medyo bakong siring kalawig kan kadaklan sa saiyang mga katemporanyo. Alagad an importante para sa mga namomoot ki Jehova iyo an maglingkod sinda sa saiya nin fiel sagkod sa katapusan kan saindang mga aldaw. Aram ta na ginibo iyan ni Enoc huli ta “bago kan pagbalyo sa saiya nagkamit sia kan patotoo na napanigoan nia nang marhay an Dios.” Dai sinasabi kan Kasuratan kun paano ini ikinomunikar ni Jehova ki Enoc. Minsan siring, bago nagadan si Enoc, tinawan sia nin asegurasyon kan pag-oyon nin Dios, asin makasisierto kita na gigirumdomon sia ni Jehova sa pagbuhay liwat.\nArogon an Pagtubod ni Enoc\nTama sana na puede niatong arogon an pagtubod nin diosnon na mga tawo. (Hebreo 13:7) Paagi sa pagtubod na si Enoc naglingkod bilang an enot na fiel na propeta nin Dios. An kinaban kan kaaldawan ni Enoc kapareho kan sa sato—madahas, mapaglanghad, asin maraot. Minsan siring, laen si Enoc. Sia igwa nin tunay na pagtubod asin marahay na arogan sa diosnon na debosyon. Iyo, tinawan sia ni Jehova nin magabat na mensahe nin paghokom na ipahahayag, alagad pinakosog man nia sia na ibalangibog iyan. May kosog nin boot na inotob ni Enoc an sugo sa saiya, asin inataman sia nin Dios sa atubangan nin pagtumang kan mga kaiwal.\nKun kita magibo nin pagtubod arog ki Enoc, pakokosogon kita ni Jehova na ipahayag an saiyang mensahe sa huring mga aldaw na ini. Tatabangan nia kita na atubangon na may kosog nin boot an pagtumang, asin an satong diosnon na debosyon gigibohon kitang laen na marhay sa mga maraot. An pagtubod mapangyari sa sato na makalakaw sa kaibanan nin Dios asin gumawe sa paagi na napagagayagaya an saiyang puso. (Talinhaga 27:11) Paagi sa pagtubod, an matanos na si Enoc nagin mapanggana sa paglakaw sa kaibanan ni Jehova sa sarong maraot na kinaban, asin kita iyo man.\nNagkokotar daw an Biblia sa Libro ni Enoc?\nAn Libro ni Enoc sarong teksto na apokripal asin naggagamit nin mga alyas o dai nginaranan an mga kagsurat. Iyan salang iinaatribwir ki Enoc. Ginibo gayod kaidtong panahon kan ikaduwa asin enot na siglo B.C.E., iyan sarong koleksion nin sobra asin bakong oyon sa kasaysayan na mga osipon na Judio, na minalataw na produkto kan detalyadong mga esplikasyon basado sa halipot na pagkasambit ki Enoc sa Genesis. Ini sana igo na para sa mga namomoot sa ipinasabong na Tataramon nin Dios na sayumahan iyan.\nSa Biblia, an libro sana ni Judas an igwa kan makahulang mga tataramon ni Enoc: “Uya! si Jehova nagdatong na kaibanan an manampulong ribo kan saiyang mga banal, tanganing maghokom tumang sa gabos, asin tanganing silotan an gabos na maraot may labot sa gabos nindang maraot na gibo na saindang ginibo sa maraot na paagi, asin may labot sa gabos na nakakukubhan na bagay na itinaram kan maraot na mga parakasala tumang sa saiya.” (Judas 14, 15) Dakol na intelektuwal an nakikidiskutir na an hula ni Enoc tumang sa maraot niang mga katemporanyo kinotar nin direkta sa Libro ni Enoc. Posible daw na si Judas naggamit nin dai masasarigan na apokripal na libro bilang reperensia nia?\nKun paano naaraman ni Judas an dapit sa hula ni Enoc dai sinasabi sa Kasuratan. Puedeng kinotar sana nia an sarong komun na reperensia, sarong masasarigan na tradisyon na ipinaabot hale sa suanoy nang marhay na mga panahon. Minalataw na arog man kaiyan an ginibo ni Pablo kan ngaranan nia si Janes asin Jambres bilang dai kutana nginaranan na mga mahiko sa palasyo ni Faraon na kuminontra ki Moises. Kun an kagsurat kan Libro ni Enoc nakakua nin sarong suanoy na reperensiang arog kaini, taano ta maninigo tang negaran iyan dapit ki Judas? *—Exodo 7:11, 22; 2 Timoteo 3:8.\nBakong gayong importante kun paano nakua ni Judas an impormasyon manongod sa mensahe ni Enoc sa mga maraot. An pagkamasasarigan kaiyan pinatototoohan kan bagay na si Judas nagsurat paagi sa pasabong nin Dios. (2 Timoteo 3:16) Iningatan sia kan banal na espiritu nin Dios sa pagsabi nin ano man na bakong totoo.\n^ par. 28 An disipulong si Esteban nagtao man nin impormasyon na mayo sa arin man na ibang kabtang kan Hebreong Kasuratan. May labot iyan sa inadalan ni Moises sa Egipto, an saiyang pagigin 40 anyos kan sia dumulag sa Egipto, an 40 taon na lawig kan saiyang pag-erok sa Midian, asin an kabtang kan anghel sa pagpaabot kan Ley ni Moises.—Gibo 7:22, 23, 30, 38.\nMay kosog nin boot na ipinaabot ni Enoc an mensahe ni Jehova\nI-share I-share Si Enoc Naglakaw sa Kaibanan nin Dios sa Sarong Maraot na Kinaban\nIgwa daw nin Ano Man na Talagang Makakapasararo sa mga Tawo?\nPinagsasararo nin Tunay na Pagsamba an mga Tawo\nMga Kombension—Magayagayang Patunay kan Satong Kasararoan nin Magturugang\nAabotan Ka daw kan Bendisyon ni Jehova?\nAn Bendisyon ni Jehova Nakapayayaman sa Sato\nAno an May Tunay na Halaga?\nKasumpay kan Kapitulo Siete: Herak Man kan Ubasan na Bakong Fiel!\nText Mga opsiyon sa pag-download AN TORRENGBANTAYAN—PAG-AADALAN NA EDISYON Setyembre 15, 2001\nI-share I-share AN TORRENGBANTAYAN—PAG-AADALAN NA EDISYON Setyembre 15, 2001\nSetyembre 15, 2001\nAN TORRENGBANTAYAN—PAG-AADALAN NA EDISYON Setyembre 15, 2001


HULI SA POLITICA: OIC kan BMC mademiter na\nNag-oobserbar si Tommy Lee (sa too) kan Presidential Anti-Corruption Commission (PACC) sa Bicol kun tama sa specifications an pig-eentrega kan supplier nin mga medical equipment kan Bicol Medical Center. (dpa)\nPig-aandaman na kan nagtutukaw na OIC Medical Director kan Bicol Medical Center (BMC) sa Ciudad nin Naga na magdemiter sa posisyon huli sa isyu sa ‘’pressure’’ sa saiya kan ibang mga politico sa Camarines Sur alagad dai naman pigngaranan asin dai na pigdetalye.\nAlagad nakikiulay an Presidential Anti-Corruption Commission na dai muna maghali sa puesto.\nSi Dr. Francisco Sales III nagpahayag sa exclusivong entrevista kan Bicol Mail na mas kumportable sa saiya an pagiging private practitioner bilang sarong surgeon, ‘gusto ko na mag-operar dakul an natatabangan ko’.\nKan hapoton kan BM kun perang por ciento an posibilidad kan saiyang plano, sinabi kaini ’90 por ciento’.\nSi Tommy Lee, regional coordinator kan Presidential Anti-Corruption Commission (PACC) na presente kan kinukunan nin entrevista kan BM nadangog an planong pagdemiter ni Sales asin pigpakiulayan ‘nakikimaherak kami doc na ipadagos mo an marhay na serbisyo sa hospital’\nAlagad an saiyang reaksyon, madali na siyang magretiro sa serbisyo. ‘Nagtatabang paman kita mas magayon mas presco o joven pang doctor an magkapot kaini, nagibo ko na si sugo samo na maging operasyonal an apat na bagong edificio asin nabukasan na para sa mga pasyente kan Deciembre 16, 2019’\nSa isyu sa pressure kan mga dai pigngaranan na mga politico, sinabi pa na dai mahahali sa buhay sa Filipino an politica.\nSinda nagtatabang naghahanap para sa budget kan hospital ‘’kun minsan dai mahali an pressure sako’’ Nin huli kaini, sinabi pa na nagpaparalangkaw an saiyang blood pressure si dating ‘120 over 80’’ alagad ngonian nagsakat na sa ‘160 over 90’.\nGusto ko magretiro na an BP magbuelta sa normal na ‘’120 over 80’ alagad an simbag man kan opisyal kan PACC , ako ngani an BP nagsasakat na sa ‘’180 over 140’, ipadagos mo an serbisyo.\nSaiya pang sinabi, na si katuyohan kan pag-ako niya kan posisyon kan sinda mag-aratubang sa Malacanan huli kan mga enot na controvercia sa hospital, tabangan an kamawotan ni Presidential Adviser for Bicol Affairs Marvel Clavecilla asin ni PACC Chairman Dante Jimenez na mabukasan muna an apat na bagong mga edificio.\nAlagad ini narealisar na mala ngani operational na an apat na edificio tapos si pigtaong trabajo ‘gusto ko nang mag-relax matabangan nalang ko mas kumportable sako an pagtabang sa mga pasyente ta surgeon ako’. (DPAureus)


Doceng buses tinugotan na magviaje sa CamSur, Naga\nSa treinta y cinco mga banwaan asin duwang ciudades sa Camarines Sur duwa pa sanang municipalidades an magkakaigwa na kan saindang regular na viaje pasiring sa Ciudad nin Naga matapos ma-isyuhan na nin special permit kan Land Transportation and Franchising Board (LTFRB), an doce pa sanang aircon buses na may rutang Del Gallego asin Sipocot.\nSa duwang mga banwaan na ini pitong unit nin bus an magdadalagan sa Del Gallego – Naga asin duwa sana sa Sipocot – Naga.\nSinda kaipuhan magpasunod kan ‘social distancing’ sa mga pasajeros asin iba pang mga health protocol base sa guidelines kan Inter-Agency Task Force (IATF).\nDuwang AMV Travel & Tourist Inc. bus sa Bicol Central Station sa Ciudad nin Naga na may special permit sa LTFRB naghahalat pasajeros viajeng Sipocot asin Del Gallego, Camarines Sur. (dpa)\nIni an kinumfirmar ni LTFRB acting regional director Edgardo Montialto ki Roderick ‘Nonoy’ Reforsado, manager kan Bicol Central Station (BCS) sa Ciudad nin Naga alagad an mga pampasajerong jeepney (PUJs) iginilid sana huli ta maabot sa 98 por ciento sa sainda an dai nagkukumple sa pigmamandong rekisitos kan Department of Transportation (DOTr).\nAn Condor-Piston sa Bicol nagrereclamo sa LTFRB huli ta apesar si dating ruta an saindang viaje kaipuhan pa giraray magkua nin special permit alagad dapat magrehistro muna sinda sa Cooperative Development Authority o pag-consolidate sa korporasyon na imposibleng maproceso tulos asin naheling ninda an motivo kan DOTr nganing dai na sinda makakayod ta iimplementar na an jeepney modernization.\nAn rehiyon Bicol na declarado pa bilang nasa general community quarantine (GCQ) an mga pampasajerong bus binabawalan pa na magbuelta sa saindang regular na viaje na luwas sa provincia.\nHuli kaini, segun sa LTFRB Bicol nagpaluwas nin direktiva an DOTr na magbukas sinda nin bagong ruta para sa laog sana kan sarong provincia na kaipuhan magkua muna nin special permit nganing magpadagos kan saindang pagkayod an buses.\nSa bagong mga ruta tinitugotan sana kan ahencia an 72 na mga buses na magviaje sa Bicol alagad igwang designadong kanya-kanyang provincia asin an 19 kaini sa Camarines Sur mantang igwa nang naenot na doceng buses na viajeng Del Gallego asin Sipocot – Naga.\nNagbukas man nin bagong ruta an LTFRB para sa Magsaysay-San Felipe-Pacol asin Carolina alagad para sana sa sarong bus asin an ika-duwang ruta Del Rosario viajeng Cararayan - San Isidro alagad sagcod sa ngonian mayong aplikante para sa special permit.\nSinabi pa ni Reforsado na an paliwanag ni Montialto ano man na bagong rekisitos sa LTFRB pig-iimplementar sana kan ahencia an memorandum kan DOTr. (DPAureus)


PNP dai makikiaram sa Oplan Baklas kan Comelec\nAn Commission on Election (Comelec) liwat nagbuelta kan saindang Oplan Baklas kasunod kan pagsikad kan campaign period sa mga candidato lokal kan Marso 25 alagad an Bicol PNP nagcierto na igwa sindang personajes na pinapadara bilang police assistance na an saindang trabajo pagtao nin seguridad dai makiaram sa pagbaklas kan campaign propaganda nin arin man na candidato.\nIni an directiva ni Brig Gen. Jonnel Estomo sa kapupulisan na madedestino sa ilalansar na operation baklas kan Comelec na an iba nagpoon na kasoodma asin magpapadagos sundo sa enot na semana kan Abril.\nSinabi ni Police Major Malou Calubaquib, opisyal na parataram kan Camp Semion Ola kan PNP na malinaw an tinaong directiva sa kapupulisan magtao sana nin seguridad sa grupo kan oplan baklas dai makiaram sa pagbaklas nin tarpaulin o ano paman na campaign propaganda kan candidato lokal o nasyonal.\nNagkaigwa nin isyu nasyonal sa pagbaklas nin darakulang tarpaulin nin candidato sa laog kan pribadong propriedad na nangyari sa Isabela asin pigcuestion sa jusgado an naging lakdang kan Comelec asin PNP na nakiaram sa trabajo kan commission.\nNagpatanid an Bicol PNP sa mataong asistencia sa oplan baklas na likayan an magkapot nin campaign propaganda envez an saindang trabajo magtaong seguridad sa personajes kan commission mga kaibanan na ahencia asin volunteers.\nSi Comelec regional director Rafael Olaño nagpahayag na kabale sa dapat tanggalon iyo an mga darakulang campaign propaganda na sobra sa sukol, mayo nakalaag sa designadong common poster area, electrical post kan cooperativa nin electricidad, school building asin propriedad kan gobierno.\nKabale sa grupo iyo an personajes kan Bureau of Fire Protection, CENRO Office kan LGU na iyo man an mahale kan mga tarpaulin na pinako sa mga poon nin kahoy. (dpa)


Binendisyunan an Balo nin Sarepta Huli sa Saiyang Pagtubod | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Iban Icelandic Igbo Iloko Indonesian Ingles Italiano Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nKUGOS-KUGOS nin sarong dukhang babaying balo an solo niyang aking lalaki. Dai siya makapaniwala. Kasubago pa sana, kugos niya an daing buhay na hawak kaini. Ngunyan ugmahon siyang masdan na buhay na liwat an saiyang aki asin nakangirit. ‘Hilinga,’ an sabi kan saiyang bisita, ‘buhay an saimong aki.’\nNangyari an madramang pagkabuhay liwat na iyan haros 3,000 na taon na an nakaagi. Mababasa nindo iyan sa 1 Hade kapitulo 17. An bisita iyo si Elias na propeta nin Diyos. Siisay an ina kan aki? Saro siyang balo na dai sinambit an pangaran na nakaistar sa banwaan nin Sarepta. An pagkabuhay liwat kan saiyang aki iyo an saro sa pinakanakakapakusog sa pagtubod na mga pangyayari sa saiyang buhay. Mantang pinag-uulayan ta siya, makakanuod kita nin nagkapirang importanteng leksiyon.\nNAKANUMPONG SI ELIAS NIN BALO NA MAY PAGTUBOD\nNagdesisyon si Jehova na magpaabot nin sarong halawig na tigmara sa kahadian ni Ahab, an maraot na hadi nin Israel. Pagkatapos ipatanid ni Elias an tigmara, itinago siya nin Diyos tanganing dai mahiling ni Ahab asin milagrosong pinakakan nin tinapay asin karne na ihinahatod sa saiya nin mga uwak. Dangan, sinabihan ni Jehova si Elias: ‘Dumuman ka ngunyan sa Sarepta, na sarong banwa sa Sidon, asin mag-untok ka duman. Pinagbutan ko an sarong babaying balo duman na pakakanon ka.’—1 Ha. 17:1-9, An Marahay na Bareta Biblia.\nPag-abot ni Elias sa Sarepta, nahiling niya an sarong dukhang balo na namumurot nin mga kahoy. Siya daw an babaying matao nin pagkakan sa propeta? Paano niya ini magigibo mantang siya ngani mismo pobrehon man? Sa ibong nin ano man na tibaad pag-agam-agam ni Elias, kinaulay niya an babayi. ‘Ipinakikimahirak ko sa saimo,’ an sabi niya, ‘darahan mo ako nin kadikit na tubig sa baso tanganing makainom ako.’ Kan makua na siya nin tubig, sinabi pa ni Elias: ‘Ipinakikimahirak ko sa saimo na darahan mo man ako nin tinapay.’ (1 Ha. 17:10, 11) Baliwala sa babaying balo na magtao nin tubig sa estranghero, pero problema niya an tinapay na itatao sa saiya.\n‘Nabubuhay si Jehova na saimong Diyos,’ an simbag niya, ‘mayo ako nin tinapay; saro sanang gugom na harina an yaon sa tapayan ko, asin kadikit na lana sa tapayan; asin ngunyan namumurot ako nin mga [kahoy], ta malaog ako asin aandamon ko iyan para sa sakuya asin sa sakuyang aking lalaki. Kakakanon niyamo iyan, asin pakatapos magagadan kami.’ (1 Ha. 17:12) Hurop-hurupon ta kun ano an ipinapahiling kan pag-uulay na ini.\nMinidbid kan balo si Elias bilang Israelita na may takot sa Diyos. Risang-risa ini sa mga tataramon niyang ‘nabubuhay si Jehova na saimong Diyos.’ Minalataw na minsan ngani igwa siyang aram dapit sa Diyos nin Israel, dai pa man uminabot sa punto na inapod niyang ‘sakong Diyos’ si Jehova. Nakaistar siya sa Sarepta, sarong banwaan na sakop o minalataw na nakadepende sa siyudad nin Sidon sa Fenicia. Posibleng marhay na parasamba ki Baal an mga nag-iistar sa Sarepta. Pero, may pambihirang nahiling si Jehova sa balong ini.\nMaski ngani nagsasamba sa idolo an mga kahimanwa kan dukhang balo nin Sarepta, nagpahiling siya nin pagtubod. Isinugo sa saiya ni Jehova si Elias para sa kapakanan niya asin kan propeta. May makukua kita digding mahalagang marhay na leksiyon.\nBakong gabos na taga Sarepta, na mga nagsasamba ki Baal, maraot na tawo. Sa pagsugo ki Elias sa balong ini, ipinahiling ni Jehova na tinatawan Niya nin atensiyon an may marahay na intensiyon na mga indibidwal na dai pa naglilingkod sa Saiya. Iyo, ‘sa arin man na nasyon, an natatakot saiya asin naggigibo nin katanusan iyo an inaako niya.’—Gui. 10:35.\nPirang tawo daw sa teritoryo nindo an arog kan balo nin Sarepta? Dawa ngani napapalibutan sinda nin mga miyembro nin palsong relihiyon, tibaad naghahanap sinda nin mas marahay na relihiyon. Tibaad may dikit o mayo sindang aram dapit ki Jehova kaya kaipuhan ninda nin tabang para akuon an dalisay na pagsamba. Hinahanap daw nindo asin tinatabangan an siring na mga tawo?\n‘IGIBO MO NGUNA AKO NIN SADIT NA TINAPAY’\nPag-isipan na marhay an ipinagibo ni Elias sa balo. Kasasabi pa sana sa saiya kan babayi na pagkaandam niya kan huring pagkakan nindang mag-ina, kakakanon ninda iyan asin magagadan sinda. Alagad, ano an sinabi ni Elias? ‘Dai ka matakot. Lakaw, gibuha an siring sa saimong sinabi. Alagad, kun anong yaon diyan, igibo mo nguna ako nin sadit na [tinapay], asin darahon mo iyan sa sakuya. Pagkatapos, maggibo ka nin para sa saimo asin sa saimong aking lalaki. Huli ta si Jehova na Diyos kan Israel nagsabi nin siring: “An tapayan kan harina dai magkukulang, saka dai man mag-iina an tapayan kan lana sagkod sa aldaw na tawan ni Jehova nin uran sa ibabaw kan daga.”’—1 Ha. 17:11-14.\n‘Ipanao an huri ming kakanon? Nagsusuba ka,’ an tibaad sabihon nin nagkapira. Pero bakong arog kaiyan an reaksiyon kan balong ini. Sa ibong kan limitadong aram niya dapit ki Jehova, nagtiwala siya ki Elias asin itinao an hinagad kaini sa saiya. Sarong dakulang pagbalo nanggad idto sa pagtubod—asin madunong nanggad an nagin desisyon niya!\nHuli ta an balo nagtubod ki Jehova na Diyos ni Elias, nagdanay siyang buhay asin an saiyang aki\nDai pinabayaan nin Diyos an dukhang balo. Siring kan ipinanuga ni Elias, pinadakul ni Jehova an saiyang dikit na harina asin lana kaya nagkaigo iyan para ki Elias, sa balo, asin sa saiyang aki sagkod na matapos an tigmara. Tunay nanggad, ‘an tapayan kan harina dai nagkulang, saka dai man nag-ina an tapayan kan lana, sigun sa tataramon ni Jehova na saiyang itinaram paagi ki Elias.’ (1 Ha. 17:16; 18:1) Kun iba an ginibo kan babayi, an tinapay na ginibo niya hali sa dikit niyang harina asin lana tibaad iyo na an huri niyang kakanon. Pero, huminiro siya na may pagtubod, nagtiwala ki Jehova, asin pinakakan nguna si Elias.\nAn leksiyon na manunudan ta digdi iyo na binebendisyunan nin Diyos an mga nagpapahiling nin pagtubod. Kun napapaatubang ka sa sarong pagbalo sa integridad asin nagpapahiling nin pagtubod, tatabangan ka ni Jehova. Siya magigin Paratao, Paraprotektar, asin Katuod tanganing tabangan kang makayanan an pagbalo.—Ex. 3:13-15.\nKan 1898, kinua kan Zion’s Watch Tower sa istorya kan balo an leksiyon na ini: “Kun an babayi igwa kan pagtubod na kaipuhan tanganing magkuyog, kun siring ibibilang siya kan Kagurangnan na maninigong tabangan paagi sa Propeta; kun dai siya nagtubod, tibaad ibang balo na nagtutubod an manunuparan. Siring man kaiyan sa sato—mantang naglalakaw kita sa dalan nin buhay dinadara kita kan Kagurangnan sa lugar kun sain binabalo niya an satong pagtubod. Kun kita mapahiling nin pagtubod, makakamit ta an bendisyon; kun dai, dai iyan mapapasato.”\nKun kita napapaatubang sa espesipikong mga pagbalo, kaipuhan tang hanapon an paggiya nin Diyos na nasa Kasuratan asin mga publikasyon na basado sa Bibliya. Dangan humiro kita kauyon kan paggiya nin Diyos gurano man kadipisil akuon iyan. Iyo, bebendisyunan kita kun mahiro kita kauyon kan madunong na talinhagang ini: ‘Manarig ka ki Jehova sa bilog mong puso, asin dai ka manarig sa saimong pagkatatao. Midbidon mo siya sa gabos mong dalan, asin itatanos niya an saimong mga dana.’—Tal. 3:5, 6.\n‘NAGDIGDI KA SA PAGGADAN SA SAKONG AKI?’\nAn pagtubod kan balo maagi sa saro pang pagbalo. ‘Pagkatapos,’ an sabi sa pagkasaysay kan Bibliya, ‘naghilang an aki kan babayi [na kagsadiri] kan harong, asin kaniguan an hilang kaya mayo sa saiya nin natadang ginhawa.’ Sa paghanap nin dahilan kun taano ta nangyari an trahedyang ini, an nagmumundong ina nagsabi ki Elias: ‘Anong labot ko sa saimo, lalaki nin Diyos? Nagdigdi ka sa pagpagirumdom sa sakuya kan sakuyang mga [sala] asin sa paggadan sa sakong aki?’ (1 Ha. 17:17, 18) Ano an kahulugan kan mapait na mga tataramon na idto?\nMay nagirumduman daw na kasalan an babayi na nagpapakonsiyensiya sa saiya? Inisip daw niya na an pagkagadan kan saiyang aki padusa nin Diyos asin na si Elias sarong mensahero nin kagadanan na isinugo nin Diyos? Dai sinasabi sa sato kan Bibliya, pero ini an malinaw: An balo dai inakusaran an Diyos nin ano man na pagkabakong matanos.\nSiyertong nabigla si Elias sa pagkagadan kan aki kan balo asin sa iniisip kaini na an pag-abot niya sa sainda an dahilan kan makulugon sa buot na pagkagadan kan aki. Pagkasakat niya kan gadan na aki sa kuwarto sa bubungan, nagkurahaw si Elias: ‘Jehova na sakuyang Diyos, pigpapasakitan mo man daw an balong pinakikiistaran ko paagi sa paggadan sa saiyang aki?’ Dai lubos maisip kan propeta an magigin katuyawan sa pangaran nin Diyos kun tutugutan Niyang padagos na magtios an mabuot asin mapag-istimar na babaying ini. Kaya nakimahirak siya: ‘Jehova na sakuyang Diyos, ipinakikimahirak ko sa saimo na pabalikon an [buhay] kan aking ini.’—1 Ha. 17:20, 21.\n‘HILINGA, BUHAY AN SAIMONG AKI’\nNaghihinanyog si Jehova. Itinao kan balo an pangangaipo kan propeta nin Diyos asin nagtubod ini. Minalataw na tinugutan nin Diyos na an aki magkahilang asin magadan huli ta aram niyang may pagkabuhay liwat—an inot na pagkabuhay liwat na isinurat sa Kasuratan—na mangyayari asin matao nin paglaom sa maabot na mga henerasyon. Kan nakimahirak si Elias sa Saiya, binuhay liwat ni Jehova an aki. Imahinara na sana an dakulang kaugmahan kan balo kan sabihon ni Elias: ‘Hilinga, buhay an saimong aki’! Dangan sinabi kan balo ki Elias: ‘Ngunyan namimidbid ko na ika lalaki nin Diyos asin an tataramon ni Jehova sa saimong nguso totoo.’—1 Ha. 17:22-24.\nMayo nang sinabi pa an 1 Hade kapitulo 17 dapit sa balo. Pero, huli sa positibong pagkasambit ni Jesus sa saiya, puwedeng nagin maimbod na lingkod siya ni Jehova. (Luc. 4:25, 26) Itinutukdo kan istoryang ini na binebendisyunan nin Diyos an mga naggigibo nin karahayan sa mga lingkod niya. (Mat. 25:34-40) Nagpapatunay ini na itinatao nin Diyos an mga pangangaipo kan mga maimbod, dawa sa masakiton na mga kamugtakan. (Mat. 6:25-34) Pruweba man ini kan kamawutan asin kakayahan ni Jehova na buhayon an mga gadan. (Gui. 24:15) Marahayon nanggad na mga dahilan ini para girumdumon an balo nin Sarepta.


2ng sitio asin RHU, isinairarum sa lockdown kan LGU Pilar - SORSOGON NEWS ONLINE\nHome Feature News 2ng sitio asin RHU, isinairarum sa lockdown kan LGU Pilar\n2ng sitio asin RHU, isinairarum sa lockdown kan LGU Pilar\nBantay sarado ngonian kan mga otoridad an dowang sitio o purok sa banwaan kan Pilar makalihis na ipagsugo kan alkalde an pagsasairarum kaini sa 14 diaz na lockdown.\nSa pinirmahan na Executive Order No. 61, series of 2020 ni Mayor Carolyn Sy Reyes, isinairarum kaini sa lockdowan an Purok 1 asin 2 kan Brgy Dao tanganing mapugulan an possible pang pagkalat kan virus.\nDenereheran man kan alkalde an mga miembro kan Brgy. Health Emergency and Response Team na siertohon na nasusunod an lockdown asin maayudahan an mga residentes digde sa pagbakal kan saindang mga mayor na pangangaipo.\nKinompirmar man kan opisyal, na natunton na kan Municipal Health Office an nasa 22 indibidwal na may primary contact sa sarong health worker na nagpositibo sa virus.\nSa ibong na lado, nakapendiente sa ngonian an pag-ako nin pasyente kan Rural Health Unit kan Pilar makalihis na isairarum ini sa temporary lockdown kan lokal na gobyerno.\nNagpalowas man nin abiso sa publiko si Alkalde Carolyn Sy-Reyes na darahon na ngona an mga pasyente partikularmente an mga non emergency case sa lying-in clinic sa Vicente Peralta Memorial Hospital sa Brgy. Cumadcad sa banwaan kan Castilla.\nPaliwanag ni Sy-Reyes, ipinaotob an lockdown sa ospital mantang pinagigibo an contact tracing para maiwasan an posible pang pagkalat kan virus.\nSuminakat na ngonian sa 12 an kompirmadong kaso kan Covid-19 sa Pilar makalihis na madagdagan nin dowang panibagong kaso na kinabibilangan ninda Bicol patient#1091 na sarong 89-anyos na lalaki na residente kan Brgy Dao asin si Bicol patient#1109, sarong 45-anyos na utility worker asin residente kan Brgy. Marisfoque./\n2ng sitio asin RHU, isinairarum sa lockdown kan LGU Pilar Reviewed by Sorsogon-News on 4:48 PM Rating: 5


NCPO nakaalerto sa aldaw kan undas\nSarong semana antes kan undas sa Noviembre uno an Naga City Police Office (NCPO) preparado na kan saindang plano sa seguridad asin sa trafico nganing maseguro an pagmantenir kan paz y orden mantang nakabandera an full red alert.\nSi City Director Sr. Supt. Jonathan Panganiban nagpahayag sa meet the press sa City Hall na mawarak sinda nin mga miembros kan PNP sa mga pribado asin sa pampublicong camposanto asin magkakaigwa nin regular na paglibot an motorcycle patrol sa mga subdivision nganing dai makabuelo an maprobar na magsalakat sa mga harong na mayong tawo huli ta sibot sa mga camposanto.\nKatuwang kan NCPO an Public Safety Office (PSO) na saro sa saindang trabajo iyo an pagmantenir kan bulos kan trafico sa mga barangay na igwang camposanto an saindang lugar alagad hahagadon ninda an cooperasyon kan opisyales de barangay na magtabang an barangay tanod.\nLiwat nindang iimplementar an liquor ban asin bawal na pagbitbit nin mga patarum sa laog kan camposanto na parating nagpapatanid kaini an PNP alagad kulang sa higot na implementasyon.\nNakatalaan na magbugtak nin public assistance center harani sa mga camposanto.\nSinabi man ni Rene Gumba, jefe kan PSO na liwat nindang binuhay an Joint Operation Center asin sa maabot na Oktubre 28 bukas na an saindang Central Communication Center na andam magrecibi nin mga reclamo asin mga emerhencia na kaipuhan an aksyon kan rescue team.\nGigibohon na one way an bulos kan trafico sa Balatas pasiring sa duwang pribadong camposanto na iyo an magiging entrance asin magiging exit an haling Barangay San Felipe pasiring sa Peñafrancia Avenue.\nSa Bicol Central Station madestino nin dugang na kapupulisan asin PSO mantang dakul an nagaarabotan na pasajeros hali sa manlaen-laen na provincia asin ciudades. (DPA)


Pakikilimos kan Badiao bakong hanapbuhay, sabi\nPerang aldaw antes kan kapaskohan nagdadakul an grupo kan Badiao sa Ciudad nin Naga ngani sanang makilimos alagad bako gabos sa sainda iyo an hanapbuhay ‘‘envez’’ namamasko sana.\nSa entrevista kan Bicol Mail sa saindang lider, Jilael Bobsoler Sawalani, 49 anyos may agom saiyang piglinaw na kun nagtutuyo sa Naga an saindang grupo nadagsa sana digdi limang aldaw antes kan Deciembre 25.\nAlagad iyan kaogmahan kan familia na nakakabisita sa ciudad asin dagos nang namamasko.\nDai ninda kinakasupog an pakikilimos huli ta bako man ining paghabon asin kaogmahan pa kan saindang aki na nakakalibot sa ciudad.\nDigdi sa Camarines Sur kadakle kan saindang pag-iriba nadalagan sa Naga mantang yaon digdi an dakul na mga tawo na madaling makatipon nin limos. Sa maghapon nindang iribahan an familia, bitbit an omboy inaaabot nin P1,000 hasta P500 nin huli ta igwang nagtataong puon sa P500 hasta P1,000, iyan si mga mahihirakon na may kayang familia alagad bako man sa gabos na oras, sabi pa.\nPakatapos kan Pasko nabuelta sinda sa saindang estaran sa gilid kan dagat sakop kan Sitio Pinagpala, Pasacao, Camarines Sur.\nJilael Bobsoler Sawalani, lider kan Badiao pigpapaheling an mga perlas na hikaw asin alahas sa Bicol Mail na pinapabakal asin iyo an saiyang hanapbuhay kun nakikilimos an saiyang pag-iriba kaogmahan sana sa paghanap nin pamasko. (DPAureus)\nKadakle kan saindang hanapbuhay naglalako nin ano man na ‘‘accessories’’ kabale na digdi an perlas na hikaw.\nAn lider kan Badiao nagsabi pa na dai man siya kaibahan sa pakikilimos envez nagnenegosyo nin perlas sa presyong P250 hasta P300 asin ibang perlas nagcacantidad nin P1,500. Nagpapa-utang pa siya nin perlas asin hikaw sa mga paratukdo.\nAfuera pa kaini, igwang sadiring baroto na may minsan inaarkilahan ni Alcalde Niño Tayco asin iba pang consejal.\nSiya 20 anyos na sa Pasacao asin siya na an pinakahaloy sa grupo kaya siya an ginibong lider.\nMaabot sa 23 na mga familia kan Badiao na nag-eestar sa gilid kan dagat asin sindang mga ama rehistradong votantes sa banwaan nin Pasacao.\nMientrastanto, si mga menor de edad na ginigibong paralimos kan magurang dinarakop kan City Social Welfare and Development Office na piglalaoman sa laoman nin mga aki sa Brgy. Pacol.\nAn dahilan kan CSWDO, delicado sa aksidente an mga aki na basang nalunad sa pampasajerong jeepney ngani sanang makilimos. Alagad pinapaapod an lider nganing ipuli sa Pasacao. (dpa)


Panahon kan mga oragon\nHALOY nang tinutubudan na saro sa mga tinatakutan kan mga pulitiko sa lado nasyonal iyo an inaapod na Bikol Bloc. Ini an paghiling na an mga Bikolano igwa nin solidong boto sa siisay man na kandidatong napupusuan ninda. Hanggan sa ngunyan, positibo an ladawan kan karakter na ini magin sa mga dayuhan. Ini an nagpagana ki Jovito Salonga sa Bikol sa pirilian sa pagka-presidente kan taon 1992, asin ini man an nagpagana sa Bikol sa aki kaining si Raul Roco sa pagka-presidente nakaaging duwang pirilian. Dai mapalad an duwang pangaran na nasambit sa pagkawit kan pinakahalangkaw na posisyon sa nasyon, alagad an boto kan Bikol nagpatakig sa ibang agit-agitan na mga pulitiko tanganing ikonsiderar an Bikol bilang sarong importanteng parte kan nasyonal na pirilian. Mala ngani an presenteng presidente ta dai nanggad makua-kua an pag-oyon kan mga Bikolano, sagin-sagin man ngayang ipinadara digdi an saiyang aki para man daa sa marhay na obheto. Ini an poder na igwa an Bikol Bloc.\nIyo man ini an paliwat-liwat na nagluwas sa ngimot kan mga Bikolanong parasurat na sinda Jun Balde asin Marne Kilates mantang luhay-luhay na ibinibiklad kun siisay man nanggad an ganador sa Salita ng Taon sa nakaaging Sawikaan 2007 na ginibo duman sa Unibersidad kan Pilipinas sa Diliman. An taun-taon na Sawikaan pinagpapadrinohan kan Filipinas Institute of Translation, National Commission for Culture and the Arts, asin kan Kolehiyo ng Arte at Literatura kan UP. Tolong gayo sa doseng tataramon na iprinisentar duman dara nin mga Bikolano: ‘miskol’ ni Adrian Remodo, ‘ro-ro’ ni Kristian Cordero, asin ‘oragon’ ni Dr. Danilo Gerona. Tolong mga paratukdo sa Ateneo de Naga University, asin tolong mga paratulod kan kultura asin kagayonan kan rehiyon. An tolong tataramon na ini nagdakop kan pansin kan mga nag-atendir kan programa duman sa Pulungang Recto kan Faculty Center kan UP College of Arts and Letters. An ‘miskol’ ni Adrian an nagguno kan Salita ng Taon, asin an ‘ro-ro’ ni Kristian iyo man an nagpanduwa, an ‘oragon’ ni Sir Danny na binasa kan saindong lingkod duman sa laog kan programa nagguno nin parehong pag-omaw asin pagkasabot sa rarom kan tataramon na ‘oragon’ na nagin katakod na kan buhay kan siisay man na Bikolano. An tolong tataramon na iprinisentar sa paagi nin paglahad nin paghorop-horop sa mga ini, naghimo nin manlaen-laen na positibong reaksyon na mayormenteng nakasentro sa rarom asin hiwas kan mga paghorop-horop na binarasa.\n‘Bikol Bloc’ man an sambit kan National Artist for Literature na si Virgilio Almario na nagpahayag kan saiyang kaogmahan sa onrang ginuno kan satong mga katood duman sa Sawikaan.\nSiring sa titulo ko kan edisyon na ini, nahihiling kong ngunyan man nanggad panahon nin mga oragon. Panahon nin mga Bikolano na minaulanto an ngaran sa pagpapayaman kan ladawan kan Kabikolan bako sana bilang lugar na magayon, kundi nin mga taong igwang marhay asin hararom na kabatiran.\nMatatandaan na kan 2006 ginuno ni Kristian asin ni Carlo Arejola an pangaturugan kan mga parasurat na Palanca Award for Literature, bago man magtapos an taon nahimo ni Kristian an Madrigal Best First Book Award. Si Christine Bellen man na propesor sa Ateneo de Manila asin tubong Tabaco City iyo an nagpapadagos kan mga obra ni Severino Reyes na Mga Kuwento ni Lola Basyang. Si Manoy Frank Peñones, na taga-Iriga, sa saiyang Ford scholarship sa California nagguno nin onra para sa saiyang mga rawitdawit. Si Jun Balde na taga-Oas nakua liwat an National Book Award para sa saiyang nobela. Kan 2006 nagluwas an orog kagayon na libro kan taga-Pili asin propesor man sa AdMU na si Alvin Yapan. Bago matapos an taon na ini, nagkakapirang Bikol na libro an linalaoman na maruluwas, kaiba an Barukikik na journal kan Kabulig, an mga dula ni Carlo Arejola, an pantolong libro ni Kristian, an panduwang libro ni Manoy Frank, asin, logod man, an enot na koleksyon kan sakong mga rawitdawit.\nAn mga pagtulod na ini kan ladawan kan Kabikolan, na sa kabilugan saro man sanang humildidong lakdang tanganing, sa satong saradit—o darakula man—na paagi maipamate an satong pagmakulog sa rehiyon, nagpapatotoo man nanggad sa agresibong pagtarabangan na ikurahaw sa kagabsan na buhay an satong kultura, may naghihiro, asin na kita, sosog ki Manoy Frank, bako na sanang mga taong lipod, alagad, mga aktibong parte kan pagpapadagos asin pagpapayaman kan Bikolnon na ‘kayaonan.’\nIni an panahon kan mga oragon, madya na makiorag na.


An Katoliko sa tahaw nin pandemya | Magbikol Kita\nMantang sinusurat an artikulong ini, igwa na nin 15,651,898 ka-tawong naulakitan kan CoViD19. 636,470 man an nagadan huli kaini. Nagkapira sainda midbid ko, nin huli ta nagin amigo o mga sadiring tawo pa. Yinugyog an bilog na kinaban kan dai mahiling na kalaban na ini. An mga negosyo nagsarara. An mga kumpanya kinakaipuhan magtanggal nin mga empleyado. An mga daily wage earners an pinakaapektado sa gabos. Mayo nin naghunà, na sa laog nin apat o limang bulan, sasapuon kan bilog na katawuhan an siring na krisis. Lain kan krisis pinansyal, sosyal, asin pampulitika, an pinakamarara iyo an krisis espiritwal.\nKun an virus na ini naihayag an kakulapusan asin kawaran nin plano kan presenteng gobyerno, mas lalong namidbidan an sarong reyalidad na pirit na linilingawan nyato gabos. Sa pagkarumpag kan haros gabos na mga institusyon na gibo nin tawo, kabali na digdi an pagkawara nin kadakol na buhay, nagin malinaw sa satuya an katutuuhan na an gabos na bagay may kasagkuran. Arualdaw pirit na dinudulagan ta ini. Kadakol nabubuhay na ulay mo mayong kagadanan. May mga yaon sa poder na an ulay ninda dai sinda mababa sa kapangyarihan. May mga nagpapayaman na ulay ninda madadara ninda an pirak asin pitaka sa ikaduwang buhay. Kun igwa man sarong karahayan na nangungurog sa tahaw kan pandemyang ini, iyo an pagkapaha giraray nin tawo sa Dyos, an kaiyu-iyuhing dai mapapara; an kapinunan, kapadagusan, asin kaaabtan kan gabos na nilalang.\nAlagad maulyas ining pangangaipo nyato sa Dyos. Sa pag-abot ka kadikit na kaginhawahan, nalilingaw tulos kita. Tumbukon ta lugod ini sa paagi nin praktikal na kahaputan: Papàno aatubangon nin sarong Katoliko an pandemya? Sa tahaw kan kagadanan asin buhay, pagkarumpag asin pagpadanay, kakulangan nin lider asin pagkaigwang maiisog na frontliners, sabi kan Hudiyong pilosopo na si Martin Buber, an kahulugan kan buhay makukua sa hayàpit na bàsog nin pag-urulay o diyalogo kan mga nag-uuruntugan na pwersa.\nManunuparan ta sa kasaysayan kan Simbahan, an nagkakapirang ehemplo kun pàno inatubang kan mga inot na Kristyano an krisis nin pandemya. Kan 240 A.D. sinapo kan midbid na kinaban kaidto arog kan Cartago, Roma, asin Alexandria an sarong hilang na sagkod ngunyan dai mangaranan kan mga eksperto. Malinaw an pagkaistorya nin San Cipriano na iyo an Obispo kan Cartago kan panahon: “nagsapo an gabos kan atake nin kalintura… asin an samong mga bituka, nagtatakig sa daing ampat na pagsuka” (Cyprian, Treatises, 7.8.) An gadan nagwarairak sa tinampo sa kadakulan. Nangaipong mag-physical distancing an banwaan asin tiuson an mamundong kamugtakan nin pagkasuruhay. Mantang an kadaklan binayaan an syudad nin huli sa takot sa syertong kagadanan, an mga Kristyano nagpawalat. Sinda nahiling na nagpapakakan asin nag-aataman kan mga may hilang. Susog sa saro pang obispo na si San Dionisio, “maiisog sindang nagbisita sa mga may hilang asin nag-sirbi sainda” (Eusebius, Church History, 7.21.9). Sa nagsunod na siglo, uminabot an sarong kabaing na epidemya. Mababasa an sinurat kan historyador na si Eusebio kan Caesarea na an mga Kristyano nasibot sa mga gibong hirak arog kan paglubong kan mga gadan asin pag-ataman kan mga naghihilang (Eusebius, Church History, 7.22.6).\nPwedeng sabihon nyato: Ah propaganda ini. Alagad an kadakol na nag-akò kan Kristyanong pagtubod pagkatapos kan mga epidemyang ini, sarong patotoo kan kapangyarihan kan paglingkod. Kun may midbid kang Kristyano kaidtong panahon nin hilang, dakula an posibilidad na ika mabuhay nin huli ta igwang maataman sa saimo.\nNakakaagid an mga pangyayari sa parokya kun sain ako nadestino. Kan ibinaba an ECQ lockdown, kadakol na mga parokyano an pinanluyahan nin buót. Dai sinda makapa-simbahan, o dai ninda makaibahan si mga pag-iriba sa ministry. Tagob nin pagkatakot an gabos. Alagad sa pag-atid-atid mi, dai pwedeng nakakulong na saná kami sa kumbento. Kadakol an nagtitios na mga parokyano. Siisay an maataman sainda? Sa tabang kan social services ministry, nagpuon kaming magtipon nin datos manungod sa pangangaipo kan mga daily wage earners na parokyano asin kun siisay sainda an urog na nangangaipo. pagkalihis nin duwang bulan, 800 pamilya an samong natawan nin dawa kadikit na relief goods. Kadakol an naghiras nin tabang. Kinakaipuhan saná nindang maaraman kun pàno asin siisay an mangingibang. Dai pa digdi nagtapos. Uya pa labing 800 na pamilya samong pinaghusay na magin mga Saradit na Kristyanong Komunidad (SKK). Saro ining programa pastoral kan Arkidyosesis ngunyan tanganing an Simbahan magin presente sagkod sa kapurupuruhi kan parokya. Dakula an nagin pagbabago sa saindang mga komunidad. Ngunyan igwa na sindang mga lider na samuyang malalaúman sa pagmangno kan pangangaipo kan saindang kapwa.\nAn pagkamuot iyo an nagtaong kahulugan sa hayàpit na bàsog nin buhay. Sa atubangan kan dai mapagsarong reyalidad, an mga Kristyano nagpapatahaw tanganing magin buháy an saróng banwaan huli kan pagmangno sa kapwa. Dai sinda nagtakig sa katalsutan kundi sinda naglaad sa pagkamuot. Ngunyan, tugang, “lakaw asin maggibo man kan siring” (Lk 10: 37).


Home / Bicol / Camarines Sur / News / Police Report / Mga pusikit na parahabas nin pambulang na manok, pinangaranan\nMga pusikit na parahabas nin pambulang na manok, pinangaranan\nBicol Standard Thursday, January 22, 2015 Bicol, Camarines Sur, News, Police Report\nOCAMPO, Camarines Sur—“Pusikit na parahabas nin manok,” ini an pagkabisto suboot ki Melvin Librando (Melvin), taga-Barangay, La Purisima Nuevo, sa banwaan na ini.\nNagkapira sa mga manok na pambulang na hinabas sa Sea Urchin Game Farm\nKua ni Oscar Esmenda/BICOLSTANDARD.COM\nAn inaakusaran na kasapakat niya si Ruel alyas “Chong-Chong” Ibarra (“Chong-Chong”), taga-barangay Salingogon, Minalabac, Camarines Sur.\nSindang duwa iyo an itinuga ni Domingo Librando (Domingo), an ama ni Melvin, na nagdara sa saindang harong sa La Purisima Nuevo kan mga pambulang na manok na hinabon sa Sea Urchin Game Farm sa Salingogon, Minalabac, kan mag-omagahon na Lunes, Enero 20.\nAn kagsadire kan mga manok iyo si Gil Basmayor.\nSegun ki Ace Penolio asin Lunmark Misolas, mga paraataman kan manok, nagimata sinda kan Lunes na mayo nang nagtuturaok sa natad kan saindang harong.\nNadiskubre ninda na mayo na sa gakodan an 11ng mga pambulang.\nPagsusug kan guira kan mga parahabon\nSarong informante an nagpaabot ki Pedro Benamira, vice alcalde kan banwaan kan Minalabac, na may narisa siyang motorsiklo na may nakalunad na duwang tawo na may kargang sako.\nSabi kan informante, marikas an dalagan kan vehiculo na garong may tinatakotan an nagmamaneho.\nHuli ta an saro sa mga suspechado na si Melvin, taga-banwaan nin Ocampo, nagpadara nin tawo an may sadire kan manok tanganing mag-usisa sa harong ninda sa nasambit na banwaan.\nSaro sa mga residentes kan barangay an nag-osip na naheling ninda an duwang tawo na may bitbit kan mga pambulang na nasa laog nin sako.\nTulos ipinaisi an incidente sa pulis kan banwaan kan Minalabac kun sain nangyari an panhabas.\nSa ibong na lado, an Ocampo PNP nagpadara tulos nin imbestigador sa residencia ni Melvin tanganing confirmaron an tip na may mga dinara duman na manok nasa laog nin sako.\nKinaagahan kan Enero 21, an pulis Ocampo nagpadara nin mensahe sa pulis Minalabac na naghapot kun igwa nin blotter sainda dapit sa nawawarang pambulang.\nHuli kan siring na informasyon, pinaisi tulos si Basmayor na personal na nagsungko sa hepatura kan police digdi.\nSa Barangay La Purisima Nuevo\nSa tabang kan mga residentes kan barangay, dinumanan ni Basmayor an harong ni Melvin. Pero, mayo suboot siya, sabi kan saiyang ina.\nKan makaolay an ama niya na si Domingo, pinakiolayan kan kagsadire kan manok na ibalik saiya an mga hinabon.\nSa enot na rangkada kan orolay, litid si mga ugat ni Domingo Librando na nagnenegar.\nAlagad kan sabihan siya ni Basmayor na pugol na niya an dakul na evidencia, itinuga na kaini si mga pangyayari.\nSabi ni Domingo, an saiyang aki, kaibahan si “Chong-Chong” sa pagdara kan mga hinabonan na manok sa saindang harong.\nPig-entrega ni PCI Gilbert Remo ki Ace Penolio an nagkapira sa mga narecover na hinabas na manok\n(Kua ni Oscar Esmenda/BICOLSTANDARD.COM)\nKasubago (Enero 22), inibahan an pulis Ocampo ni Domingo sa saro pang kasapakat kan mga parahabas, na taga-La Purisima Nuevo.\nDangan, dinara na si 7ng mga pambulang manok sa hepatura kan pulis.\nMientrastanto, sa 11ng nawawarang pambulang na hale ki Basmayor, 7 sana an nakabalik saiya. Si ikawalo, gadan na ta ibinulang na sa tupada ni Melvin kan Martes sa La Purisima Nuevo.\nCasong paghabas pighahanda na\nPighahanda na ngonian an pag sangat nin casong pag habas contra ki Melvin, “Chong-Chong”, asin iba pang mga tawo na may pagkaaram sa krimen.\nSa entrevista kan DWLV asin kan BICOLSTANDARD.COM, naisihan na sa Salingogon pirming nagpapabakal nin mga pambulang manok si Melvin. An sabi niya, hale sa Ocampo an mga manok. Kaiba niya sa negosyo sa Salingogon si “Chong-Chong”.\nMientrastanto, an mga oficiales kan barangay Salingogon nag-iimbentaryo ngonian kan mga manok na hale ki Melvin, tanganing ipaisi sa mga taga-Ocampo kun sinda an kagsadire. Pigtutubudan na pwedeng hinabasan an mga manok na saindang pinapabakal.\nPoon na magkaibahan sinda Melvin asin “Chong-Chong”, naging bantog na suboot sindang duwa na nagbabariwas nin mga inikitan na manok sa mga barangay kan Minalabac.\nAfuera sa paghabas nin manok, may mga informasyon na an duwa, pwedeng iyo an responsable sa pagsalakat kan Villamayor High School asin Salingogon Elementary School.\nAn sinambit na mga eskwelahan nawaran nin mga gamit, arog kan amplifier, mga electronic gadgets, asin iba pa.\nSi Librando nagdulag na sa saindang harong kan maaraman an baretang ini, mantang si “Chong-Chong” nagnenegar sa sahot saiya. —BICOLSTANDARD.COM\nMga pusikit na parahabas nin pambulang na manok, pinangaranan Reviewed by Bicol Standard on Thursday, January 22, 2015 Rating: 5


Nagsagibo nin mahalagang lakdang an Department Of Environment And Natural Resources sa pagprotehir kan ginhawa kan mga pilipino tumang sa polusyon sa paros sa paagi kan paghusay kan Air Quality Standard na pig-aapud na PM2.5 o an alpog na may sukol 2.5 micrometers sa katahawan buda mas sadayot.\nSosog sa pag-aadal kan D-E-N-R, an PM2.5 sarong pinong alpog na manunumpungan sa aso o ambon, asin ini direktang pig-uulanto hale sa mga kasulo sa kadlagan, o napoporma kapag an aso hale sa mga planta kan kuryente, industriya buda mga behikulo nagkakaigwang reaksyon sa duros.\nKasabay kaini, sinabi ni D-E-N-R Bicol Regional Executive Director Gilbert Gonzales na an PM2.5 may peligrong dolot sa salud, na nakaka-apekto sa puso asin baga dangan pwedeng magkawsa nin dulong delikadong problema sa ginhawa.\nEnot kaini, piglagdaan ni Environment Sec. Ramon Paje an Department Administrative Order (DAO) no. 2013-13 na minapanuytoy sa National Ambient Air Quality Guideline Value (NAAQGV) Para Sa P-M2.5 Sa 75 Micrograms Per Normal Cubic Meter (µG/NCM) sa laog nin 24 oras o mas halipot na durasyon, saka 35 µG/NCM para sa laog nin sarong taon o halawig na durasyon, sa poon kan pagpa-otob kan DAO sagkod sa Disyembre 31, 2015.\nTinawan nin doon ni Gonzales na an siring na lakdang sosog sa itinatalaan kan Republic Act 8749 o an Phil. Clean Air Act kan taon 1999.\nBroadcast Release: April 2, 2013


Nagkapera nang mga barangay sa Camarines Sur an drug cleared barangay na pigkumfirmar na kan Philippine Drug Enforcement Agency (PDEA) asin Municipal Police Stations asin LGUs.\nIgwa naman nin dugang na 29 mga barangay na drug cleared asin base sa listahan kan saindang Municipal Police Station (MPS)sampulo sa Tinambac, pito sa Libmanan, tig-arapat sa Lupi, Sipocot asin Baao, asin saro sa Ocampo, gabos digdi sa Camarines Sur.\nSa Sipocot, Camarines Sur nadagdagan naman nin apat na barangay an dating limang drug cleared barangay na kinumfirmar na kan MPS sa banwaan na ini asin kan PDEA.\nDai ini mangyayari kun mayong cooperasyon an mga comunidad maging man an opisyales de barangay asin iba pang mga sektor, sa kan MPS.\nSi Police Major Ronald Brugada, jefe de pulisiya kan MPS Sipocot asin Police Major Dominic Borigas kan MPS Tinambac na realisar an bagay na ini sa tahaw kan higot nindang kampanya asin cooperasyon kan publico laban sa ilegal na droga.\nAn drug cleared na mga barangay sa Sipocot kinababalihan kan Gaongan, San Isidro, Calampinay asin San Isidro.\nSa ibang mga banwaan dai na pigngaran an mga barangay.\nSinabi pa kan duwang jefe de pulisiya na nagpapadagos pa an saindang actividades contra sa ilegal na droga nganing madagdagan pa an drug cleared barangay.\nAn ilegal na droga saro sa causa kan incidente nin kriminalidad asin dakulang bagay na igwa nang mga drug cleared barangay nganing malikayan an manlaen-laen na krimen asin piglalaoman igwa pang masunod na barangay.\nSuportado kan mga lokal na gobierno an kampanya laban sa droga alagad dawa na ngani naglalangkaw pa an caso sa coronavirus disease an paglaban sa droga dapat dai mapabayaan.\nAn PDEA Bicol padagos man sa pag-enganyar sa mga LGUs na suportaran an kampanya sa ilegal na droga nganing mahiwas na an mga barangay na kontrolado na sa ilegal na actividad.


An tinanom na Clitoria ternatea\nBurak, bunga asin mga pisog\nAn putay-putay (iba pang apod sa Bikol: iri-ildit, ambubuday, malaputay), (Ingles, blue pea, butterfly pea) sarong klaseng tinanom na ornamental na nagkakamang o nangungurapot sa pagtalubo kaini. Ini sarong species sa pamilya Fabaceae (sc. name, Clitoria ternatea). An burak may arok na asul asin naghihitsurang putay nin babae kaya an pangaran kan genus "Clitoria", katagang Latin boot sabihon "itil". \n4 Tradisyonal na medisina\n5 Patanid sa paggamit sa kakanon\nAn tinanom na ini tubong tal sa Asya, sa mga lokasyon kan sub-kontinenteng Indya asin sur-subangan na Asya alagad, napalakop naman sa Aprika, Australya asin Amerika. \nAn tinanom na ini nagkakamang asin nangungurapot. May mga tangkayaw na haralaba, ini maray tumubo sa mga alumahad na daga. An risang gayo sa masetas na ini iyo an burak niya, mairom na asul, nasosolo sana asin may mapusaw na giyaw sa tahaw kaini, dawa totoo igwa man kan masetas na ini na an burak puti. An mga burak nasukol na 4 sm (1.6 pul) an laba asin 3 sm (1.2 pul) an lakbang. An bunga kaini lapnad, matilaba, 5-7 sentimetro an pakalaba na sa laog igwang anom abot sampolong pisog. Ini pwedeng kakanon kun putot pa.\nAn tinanom na ini sarong masetas pampagayon sa natad o ginagamit man pagbawi nin pagkabagbag kan dagang tatanoman. Oras natanom na, dikit sana an kaipohan na pag'ataman asin sige sana pagkanap. Mayaman sa nitroheno, ini napayaman sa daga oras pinaralapa.\nSa Sur-subangan na Asya an masetas ginagamit na pangtugma' sa mga luto kan bagas na pulotan. Sa norte-subangan kan peninsular Malaysia, saro ining sangkap sa lutong nasi kerabu, nangangasul an arok. Sa mga giso kan Burma asin Thailand, an burak kaini pinapatos sa arina asin pinipritos. \nAn burak ginigibo man na tsa. Ini sinasalakan nin lantad saka tagok nin suwa o lemonsito. Nakolor ining lila. Sa Byetnam asin Tailandya, an tsa kaini pinapaturoan nin tangguli, may tagok lemonsito na mangyari an tsa naarok man na lilang nagrorosa-rosa. Siniserbi ini sa mga hotel bilang inomon pakapamanggi, maimbong o malipot sana.\nAn mga burak man inuusar na sa gin, na nagigin asul sa kolor pag nabobote pa asin nagigin rosa kun haloan karbonadong tubig. Huli ta an mga organikong kolor bako man permanente, an gin tinatago' sa madiklom na sarayan.\nSa Indya, an tinanom konsideradong banal asin gamit sa mga seremonyang relihiyoso.\nTradisyonal na medisina[liwaton | liwaton an gikanan]\nSa medisinang Ayurvedico, ini sarong bulong na napakusog daa nin memorya, anti-stress, pampakalma sa isip, panlaban sa pagtakig, asin pampatungka asin panlaban sa hapo. Sa Tsinong medisina, tinutu bod na ini nakakapakusog sa pangingirag, huli sa hitsura kan burak na garo pepe.\nPatanid sa paggamit sa kakanon[liwaton | liwaton an gikanan]\nAn gobyerrno nin Taiwan nagpatanid na pwedeng peligroso an pagsalak kan tinanom na putay-putay sa kakanon, orog an pagtomar kaini kan nagbabados ta may maraot na epekto. Nakawsa daa ini nin pagpupuros sa uterus asin magkaigwang epekto sa hormones.\nAparajita flower sa sarong hardin nin Khandaghosh - west Bengal India\nClitoria ternatea sa sarong hardin nin Maracay - Venezuela\nC. ternatea, Isla Margarita, Venezuela\nClitoria tsa sa takori\nThai khao tom kinuloran nin mga burak C. ternatea\nPambihirang suknongan na burak kan C. ternatea\nPinaghugot gikan sa "https://bcl.wikipedia.org/w/index.php?title=Clitoria_ternatea&oldid=200353"\nHuring pigliwat an pahinang ini kan 6 Enero 2021, alas 00:01.